Edmundo Langleykoa - Wikipedia, entziklopedia askea.\n1385eko abuztuaren 6a - 1402ko abuztuaren 1a\nKings Langley (en) , 1341eko ekainaren 5a\nKings Langley (en) , 1402ko abuztuaren 1a (61 urte)\nKings Langley (en)\nIsabella of Castile, Duchess of York (en)\nJoan Holland (en) (1393ko azaroaren 4a (egutegi gregorianoa) -\nEdward of Norwich, 2nd Duke of York (en)\nConstance of York (en)\nRichard of Conisburgh, 3rd Earl of Cambridge (en)\nEdmundo Langleykoa, Yorkeko I. dukea (Kings Langley, Hertfordshire, 1341eko ekainaren 5a - Kings Langley, Hertfordshire, 1402ko abuztuaren 1a) York etxearen sortzailea izan zen.\nIngalaterrako Eduardo III.aren eta Henaoko Feliparen 5. seme-alaba zen.\nEdmundo Langleykoa Hertfordshiren jaio zen, Ingalaterrako erdialdean dagoen konderrian, 1341eko ekainaren 5ean. Aita Eduardo III.a Ingalaterrakoa izan zuen eta ama, berriz, Filipa Hainautekoa. Garaian egin ohi zen bezala, Edmundori jaioterriaren izena eman zioten ezizen, Kings Langley Palace.\nEduardo III.a Ingalaterrakoaren laugarren semea zen. 1385ean Yorkeko duke izendatu zuten eta York etxearen sortzailea izan zen, baina bere seme gazteena zen Richard Conisburghekoa Anne de Mortimerrekin ezkondu zenean ikusi zuten Ingalaterrako tronua erreklamatzeko aukera. Anne de Mortimer Anberesko Edmund Lionelen anaia zaharrenaren biloba zen, Clarenceko lehen dukea, alegia, Bi Arrosen Gerran. Egungo Lancaster etxea Edmunden anaia zaharrena zen Joanes Gantekoaren ondorengoek egin zuten.\nSurreyko kontea zuen aitapontekoa eta, hau hil zenean, Trento iparraldeko lurrak jaso zituen, Yorkshire bereziki.\n1399an, Rikardo II.a Irlandara gerra egitera joana zela, erregeordetza haren gain geratu zen. Henrike Lancasterkoa, gero Henrike IV.a izango zena, Ingalaterran sartu zelarik, erresistentzia antolatzen saiatu zen, baina laster harekin bat egin zuen.\nEduardo III.a Ingalaterrakoak semea Margarita Flandriakoarekin ezkontzen saiatu zen, Flandriako kondesa eta Brabante eta Limburgeko dukaten oinordekoa zena. Filipe I.a Borgoinakoaren alarguna zen eta Europako printzesa aberatsena zen. Frantziako erresumaren aurka borroka egin ahal izateko lagunak behar zituen Eduardo III.a Ingalaterrakoak, baina plana ez zitzaion ondo atera, ahaideak baitziren elkarren artean eta Urbano VI.a aitasantuak ez baitzien ezkontza burutu ahal izateko dispentsa eman.\nAzkenean, Edmundo Hertfordeko gazteluan ezkondu zen 1372ko martxoaren 1ean. Emaztea Elisabet Gaztelakoa izango zuen, anaia Joanes Gantekoaren emaztea zen Konstantzaren ahizpa. Petri I.a Gaztelakoaren alabak ziren biak.\nBikoteak 3 seme-alaba izan zituen:\nEduardo Yorkekoa (1373-1415), bera izango zen aitaren ondorengo York etxean; Filipa Bohunekoarekin ezkondu zen eta Agincourteko guduan hilko zen.\nKonstantza (1374-1416), Gloucesterko kondea zen Tomas Le Despencerrekin ezkonduko zena; alaba natural bat izan zuen Kenteko kondea eta Woodstockeko baroia zen Edmundo Hollandekin.\nRichard (1376-1415); Cambridgeko kondea izango zen eta burua moztuta hil zen.\nHala ere, beti izan ziren zurrumurruak senar-emazteen inguruan eta azken seme hau Edmundorena ote zen ez zegoen garbi. Ez Edmundo Langleykoak, ezta anaia zaharrena zuen Eduardok ez zioten ezer utzi testamentuetan eta historialari batek baino gehiagok uste du John Hollanden semea zelako dela hori eta ez Edmundorena. Hala ere, Richarden semea izango zen Ricardo Plantagenetek jasoko zuen Yorkeko dukerriaren titulua. Hori gutxi balitz, Ricardo Plantagenet Yorkeko dukeak emango zion hasiera York eta Lancaster etxeen arteko dinastia-arazoari, Bi Arrosen Gerrari, alegia. Eta, horren ondorioz, Ricardo Plantageneten semeetako bik jasoko zuten Ingalaterrako koroa: Eduardo IV.a Ingalaterrakoak eta Rikardo III.a Ingalaterrakoak.\n« ...Garbi dagoena Elisabet Gaztelakoaren bi bilobak Ingalaterrako errege izan zirela da. Beste kontu bat da Edmundo Langleykoaren bilobak ere ba ote ziren... »\n1392ko azaroaren 23an, Elisabet Gaztelakoa hil egin zen eta, 1393ko azaroaren 24an, Edmundo Langleykoa berriro ezkondu zen, oraingoan, 13 urte besterik ez zituen Juana Hollandekin. Joana Edmundo Hollanden arreba zen, alaba Konstantzaren amorantea, alegia. Ezkontza honek ez zuen ondorengorik izan.\n1402ko abuztuaren 1ean, Edmundo Langleykoa hil egin zen jaio zen toki berean, Hertfordshireko King's Langleyn. 61 urte zituen eta hantxe bertan eman zioten lur.\n↑ a b https://curiosidadesdelahistoriablog.com/2017/01/20/isabel-de-castilla-primera-duquesa-de-york-y-bisabuela-de-dos-reyes-de-inglaterra/\nOrriaren azken aldaketa: 11 ekaina 2022, 19:15.


PENTEKOSTE EGUNA - A – B - C\nSenideok: gaur Pentekoste eguna ospatzen dogu: Pazko‑jaien amaierea.\nJesusek agindutako agintzaria edo promesa, betetzen da gaur: “Nire ordezko bat bialduko deutsuet, Espiritu Santua”.\nEukaristia honetan parte hartzen dogunoi Jesus Jaunak bere Espiritua emongo deusku, bere antzeko izan gaitezan eta bere antzera jokatu dagigun.\nElizeak gaur baita, Ekintza Katolikoaren eta Laiko Apostolutzaren eguna ospatzen dau. Dei egiten jaku danoi apostolu izan gaitezan, kristau, munduaren bihotzean.\nPrestatu dagiguzan gure bihotzak Espiritu Santuaren arnasa askatzailea pozik onartzeko.\n"Zeru-lurren Egile zaran..."\nEukaristia honen hasieran, gogora ekarri daigun kristau izaten hasi ginan eguna. Bateoko uraz batera, Jaunaren Espiritua ere gure gainera isuria izan zan.\nBateo kanturen bat abestu bien bitartean. Azkenean, abadeak dino:\nJaungoiko ahalguztidunak garbitu gagizala pekatutik\nIkasleak afaltokian lez, prestatu gaitezan Espiritu Santua hartzeko.\n- Aitarengana joatean, Espiritu Santuaren etorrera agindu dozun Jesus Jauna:. Erruki, Jauna\n- Aitarekin eta Espiritu Santuarekin bizi zarana: Kristo, Erruki\n- Elizarentzat bizi-iturri zaran Jesus biztua: Erruki, Jauna\nAp Eg 2, 1‑11:\nMaria lagun dogula, otoitzean alkartuta gagoz, lehenengo ikasleak lez. Apostoluakana lez, jatsi bedi gugana ere Espiritu Santua, bihotz‑barritu eta adoretu gagizan.\nErantzun‑Salmoa: 103. Salmoa\nBihotz bat eginik, hauxe eskatzen dogu salmo honetan: Jatsi dadila guregana eta gure batzarrera, Jesusen Espiritua\n"Zure arnasa ..."\n1 Kor 12, 3b‑7. 12‑13:\nSan Paulok gogoratuko deusku Espirituak fedea emoten deuskula, Jesus Jauna dala autortzeko. Espirituak besteen laguntzaile izatera eroaten gaitu eta geure artean bat egiten gaitu.\nJn 20, 19‑23:\nJesusek agintzen deusku bere Arnasa Santua, bere Espiritua.\nPazkoaldi honetan, gure eliz batzarretan gehien entzun dan abestia "Aleluia" izan da. Kristo biztuaren ezaugarri dogun abestia pozez beterik abestu daigun.\nEspirituak eraginda, otoitz egin deiogun Jaungoiko Aitari, Jesukristoren bitartez:\n- Jesus Jauna, kurutzean zengozala, zure saihetsetik odola eta ura isuri zenduzan: Bialdu eiguzu Espiritu bizi‑emoilea. Eskatu deiogun Jaunari.\n- Jesus Jauna, Espirituaren bitartez gauza guztiak barriztatzen dozuz: Osatu egizuz geisoak, poztu nahigabetuak, salbau guztiak. Eskatu deiogun Jaunari.\n- Jesus Jauna, kristau izena daroagunok, Bateoaren bitartez zeure Eliza bakarrean alkartu nahi izan gaituzu: Egizu, sinistedunok, Espirituaren laguntzaz, bihotz bat izan gaitezala eta alkartuta jokatu dagigula beti. Eskatu deiogun Jaunari.\n- Eukaristia ospatzeko batu garanon alde; Espirituak lagundu deigun Eleizako kide izaten eta Ebanjelioaren poza iragarten eta bizitzen. Eskatu deiogun Jaunari.\nPazko‑aldia amaitzen dogun egun honetan, emoiguzu, Jesus Jauna, zure Espiritua. Berak lagundu deiskula zure ikasle zintzo izaten eta zure erreinuaren alde lan egiten. Errege bizi zara‑ta, gizaldi eta gizaldietan. Amen.\nSenideok: Lehenengo Pentekoste egunean, Espirituak, etxe barruan ezkutatuta egozan apostoluak kalera atara zituan, Barri Ona zabaltzen. Guk ere, Espirituaren dohaia ospatu eta hartu dogunok zeregin berbera daukagu. Izan gaitezan Jesusen testigu.\nEl Espíritu Santo que recibieron los apóstoles de la Iglesia naciente, es el mismo Espíritu que un día recibimos en nuestro bautismo, y el mismo que hoy Jesús Resucitado sigue derramando sobre nosotros, para animar nuestro caminar creyente y renovar nuestro compromiso cristiano.\nElizeak gaur baita, Ekintza Katolikoaren eta Laiko Apostolutzaren eguna ospatzen. dau. Dei egiten jaku danoi apostolu izan gaitezan, kristau, munduaren bihotzean.\nEl Espíritu llena la casa y hace a los apóstoles testigos. Que nuestra comunidad se transforme con la fuerza del Espíritu y seamos testigos de la Buena Noticia de Dios\nAnte el espectáculo de la creación, el salmista se dirige a Dios y alaba la gloria que resplandece en sus criaturas\nEl Espíritu no unifica por la destrucción; da sus dones para la construcción del Reino. Todos somos iguales ante Dios; pues un mismo espíritu nos unifica a todos.\nEl don del Espíritu, que Lucas sitúa en el día de pentecostés. Juan lo anticipa a la tarde de Pascua. Una nueva creación es inaugurada: a imagen de su Padre insuflando la vida al primer hombre, Cristo comunica su vida de resucitado a los primeros discípulos.\nPazkoaldi honetan, gure eliz batzarretan gehien entzun dan abestia "Aleluia" izan da. Kristo biztuaren ezaugarri dogun abestia pozez beterik oihukatu daigun.\nEspirituak eraginda, otoitz egin deiogun Jaungoiko Aitari, Jesu‑kristoren bitartez:\n- Por quienes formamos la Iglesia, para que, unidos en comunión y en corresponsabilidad, respondamos a la llamada a evangelizar y hagamos presente la alegría del Reino. Eskatu deiogun Jaunari.\n- Por los más pobres de nuestro mundo: excluidos, refugiados, víctimas de la violencia, inmigrantes, parados...; para que su grito sea escuchado por los gobernantes y provoque en nosotros una reacción de solidaridad y compromiso por la justicia. Eskatu deiogun Jaunari.\nConcluye la celebración, pero el Espíritu Santo sigue con nosotros. Dejémonos conducir por él de modo que nuestra vida transmita la alegría de la fe cristiana y el ánimo para hacer este mundo más humano.\nGuztiak Espiritu Santuaz bete ziran\neta berba egiten hasi.\nApostoluen Eginak liburutik (Eg 2, 1-11)\nPentekoste-eguna heldu zanean, leku berean baturik egozan ikasle guztiak. Bat-batean, haize-bolada indartsu batena lako zaratotsa etorri zan zerutik eta ikasleak egozan etxe guztia bete eban. Orduan, suzko mihinak lako batzuk agertu jakezan, eta, banatuz, bakoitzaren gainean kokatu ziran. Guztiak Espiritu Santuaz bete ziran eta hizkuntza arrotzez berba egiten hasi, bakoitza Espirituak eragiten eutson lez.\nBazan egun hareetan Jerusalemen judu jainkozalerik asko, zerupean diran herri guztietakoak. Zaratots ha entzutean, jentetza handia batu zan eta harrituta gelditu ziran, nork bere hizkuntzan berba egiten entzuten eutsen-eta.\nHarri eta zur, honan inoen: «Berba egiten dabenok, ez al dira guztiak galilearrak? Zelan entzuten deutsegu, bada, bakoitzak geure jatorriko hizkuntzan? Gure artean badira partiar, mediar eta elamdarrak; baita Mesopotamian, Judean, Kapadozian, Ponton eta Asian bizi diranak ere; badira Frigia eta Panfiliakoak, Egipto eta Zirane inguruko Libiakoak, baita erromatarrak ere; eta danok, judu nahiz judu barri, kretar nahiz arabiar, geure hizkuntzetan entzuten deutsegu Jainkoaren egintza harrigarriak iragarten».\nErantzun-salmoa Sal 103, 1ab eta 24. 29-30. 31 eta 34\nBialdu egizu, Jauna, zeure arnasea,\neta barrituarazo lur-azala.\nEne arima, goratu egizu Jauna!\nGuztiz handi zaitut, Jauna, ene Jainkoa!\nBai ugari dirala, Jauna, Zuk eginak,\nzuhurtasunez eginak zeharo,\nlurra zure sorkariz betea dago!\nAurpegia gordeten badozu, ikara dira,\narnasea kentzen badeutsezu, hilten,\neuren hautsetara dira bihurtzen.\nZure arnasea bialtzen badozu,\nizatea emoten deutsezu;\nlur-azala barriarazoten dozu.\nIzan bedi Jaunaren ospea sekuletan,\npoztu bedi Jauna, Berak eginetan.\nAtsegin bekio nire olerkia,\nnire poza da Jainkoa.\nGu guztiok Espiritu bat berean izan gara bateatuak,\ngorputz bat bakarra egiteko.\nSan Paulo Apostoluak Korintoarrei egindako lehenengo epistolatik (1 Ko 12, 3b-7, 12-13)\nSenideok: Ezin dau inork esan «Jesus da Jauna!» Espiritu Santuak eraginda ez bada.\nEra askotakoak dira dohainak, baina bat bakarra Espiritua; era askotakoak zerbitzuak, baina bat bakarra Jauna; era askotakoak eginbideak, baina bat bakarra Jainkoa, guztiekan guztia egiten dauana. Bakoitzari guztien onerako emoten deutsoz Jainkoak Espirituaren dohainak.\nGorputzak, bat izanik ere, atal asko ditu; baina atal guztiak, asko izanik ere, gorputz bat bakarra osotzen dabe. Gauza bera jazoten da Kristogaz ere. Gu guztiok, judu nahiz greziar, esklabo nahiz libre, Espiritu bat berean izan gara bateatuak, gorputz bat bakarra egiteko. Eta guztiok Espiritu bat beretik edan dogu.\nAitak Ni bialdu nauan lez,\nholantxe bialtzen zaituet Nik zuek:\nHartu egizue Espiritu Santua.\nJesu Kristoren Ebanjelioa San Joanen liburutik (Jn 20, 19-23)\nAstearen lehenengo egunean, ilunabarrean, etxe baten batuta egozan ikasleak, ateak itxita, juduen bildurrez. Sartu zan Jesus eta, erdian jarririk, esan eutsen: «Bakea zuei». Hori esanda, eskuak eta saihetsa erakutsi eutsezan. Ikasleak pozez bete ziran, Jauna ikustean.\nJesusek barriro esan eutsen: «Bakea zuei. Aitak Ni bialdu nauan lez, Nik zuek bidaltzen zaituet». Eta hareen gainera arnasea botaz, esan eutsen: «Hartu egizue Espiritu Santua. Zuek pekatuak parkatzen deutsezuezanei, parkatu egingo deutsez Jainkoak ere; zuek parkamena ukatzen deutsezuenei, ukatu egingo deutse».\nEl Papa: quien despide y deslocaliza no es un empr...\nJainkoa nork bere barnetik bizi Vivir a Dios desde...\nOndo etorri errefuxiatuak eta kultura erlijiosoa\nArratia se adentra en la historia de las rogativas...\n"Sobres negros" en las comuniones de Arratia\nPazkoako 7. domekea A Jaunaren Igokundea\nIreki horizontea Abrir el horizonte Jose Antonio P...\nEl mundo de las rogativas: en Euskal Herria y en e...\nTrabajo digno para una sociedad decente: HOAC egun...\nGaixoaren Pazkoa 2017\nPazkoako 6. domekea A\nEgiaren Espiritua El Espíritu de la verdad: Jose A...\nEnvejecer: Joxe Arregi\nXXXIII. Gogoeta Astea 2017\nGogoeta eta otoitz egunak Joxe Arregigaz\nPazkoako 5. domekea A\nZeanuri Erramu domekea 2017 eta 1937ko apirilak 7k...\nPazkoako 4. domekea A


Lehenengoa Infantil Txiki Neskentzat! (30-28) – Ostadar SKT\nIgande honetan Ostadarreko neskek GBC – Atletico Sn Sn – en aurkako partidua jokatu zuten Maialen Chourraut kiroldegian goizeko 9:30h.\nLehenengo laurdenean oso ondo jolasten hasi ziren, hasieratik intentsitate handiarekin eta oso txukun. Aurkariei partidu zaila jartzea lortu zuten lehenengo minututik. 12 – 1 eko partziala egin zuten.\nBigarren laurdenean gehiegi konfiatu ziren eta Atleticoko neskak aurre hartzea lortu zuten ostadarreko nesken akatsen ondorioz, akats larriena begiratu gabe pasatzea izan zen, pase horiek lapurtu eta kanasta asko sartu zizkiguten, guk berriz bat bakarrik. 2 – 15 eko partziala egin zuten, 14 – 16 deskantsuan.\nDeskantsua ondoren, irabazteko esperantzarekin atera ziren ostadarreko neskak, baina bigarren laurdenaren antzera jolastu zuten lehenengo 5 minututan, ondoren espabilatu eta laurdena berdinketan amaitu zuten, 8 – 6 ko partzialarekin.\nAmaierako emaitza 30 – 28 – koa izan zen, Ostadarreko nesken tenporadako lehen garaipena. Partiduz partidu aldaketa positiboa nabari da.\nErika Santano (8), Maialen mantecón (10), Maitane Eizmendi (5), Nerea Armendáriz (7) eta Aroia Zamora (9).\nOihane Sanchez (16), Ainara Otaño (12) eta Angel Jacobs (11).\nParciales: 12 – 1 2 – 15 8 – 6 8 – 6\nTiros libres: 0/4\nHurrengo astean beste partidu bat izango dugu, gauzak hobetzeko beste aukera bat, Donostiko Manteo Polikiroldegian Bera Bera Zurriolaren aurka abenduaren 1ean goizeko 9:15.


| Sekula ahaztuko ez dudan esperientziaeuskaljakintza\nBy Ane Paris on 2015(e)ko apirilak 21 in gizartea, orokorra\nEz nuen inoiz espero lurrikara bat bizitzea. Iazko udan, Kalifornian “host family” batekin oporrak pasatzen ari nintzela, gauza harrigarri bat gertatu zitzaidan. Abuztuaren 24an, goizeko bostetan, etxea mugitzen hasi zen. Logelan etxeko ahizpa txikienarekin lo egiten ari nintzela, ohea ez mugitzeko esan zidan. Nik, harridura azalduz, hauxe erantzun nion: “Hori eskatzea ere! Nola arituko naiz ohea mugitzen ordu hauetan, neska?”. Elkarri beldur aurpegiaz begiratu genion eta biak, ikaratuta, nire ohean sartu ginen, mugimendu hura amaitu zen arte. Une hartan, ahizpa zaharrena oihuka hasi zen, eta guregana etortzeko eskatu genion. Behin hirurak batera geundela, aita logelara sartu zen eta lurrikara bat baino ez zela izan esan zigun. Lurrikara hitza entzun eta gau osoa lorik egin gabe pasatu, biak bat!\nHurrengo goizean, lurrikara Napan gertatu zela ikusi genuen telebistan. Lurrikara honek 87 zauritu utzi zituen, 1989an izandakoa gaindituz. Hau da, adituek esan zuten 1989ko lurrikara, Ritcher eskalan, zazpikoa izan zela; guk bizitakoa, berriz, seikoa izan arren, sentsazioa 8.4koa izan omen zen.\nLurrikara lurzoruan gertatzen den mugimendu bortitza da eta zenbait jarraibide hartu behar dira kontuan. Horietako bat bizitzea tokatuz gero, komeni da oso ondo jakitea zer gin behar den. Edozein lurrikara hiru fasetan banatzen da: gertatu aurretik, bitartean eta ondoren. Lurrikara gertatu aurretik oso garrantzitsua da, alde batetik, botika-kutxa beteta egotea eta linternak, irratiak eta janaria eta edaria prest izatea. Bestetik, ebakuazio plan bat eduki behar da, hots, garbi izan behar dugu nora joan, lurrikara gertatzen ari den bitartean eta lurrak dar-dar egiteari uzten dioenean. Lurrikara gertatzen ari den bitartean, hortaz, bi aukera izango ditugu. Batetik, kristalezko leiho guztietatik ahalik eta urrunena jartzea eta etxearen izkinetan kokatzea burua babesteko. Bestetik, egokia da mahai baten azpian jartzea, adibidez. Kasu honetan, mahaiaren hankak ondo eutsiko ditugu; horrela, mahaia ez da gure gainera eroriko eta gure burua babestuta izango dugu. Lurrikararen ondoren, zaurituak baldin badaude, komeni da laguntza eskatzea eta irratia piztea, bertako autoritateak esaten duena entzuteko eta guztiaren jakinaren gainean egoteko. Azkenik, ez genuke gerturatu behar poste altuetara eta kable elektrikoetara.\nImajinatzen duzuen bezala, bizi izan nuen momentu hau ahaztezina izango da. Momentuan ikaratuta egon nintzen. Lehenik, etxetik kanpo nengoelako; eta, bigarrenik, gurasoak ez zeudelako nire alboan. Hala ere, bertako familiari eskerrak eman nizkion emandako laguntzarengatik eta maitasunarengatik momentu gogor haietan. Gogoratu, beraz: lurrikararen abisua jasotzen baduzue, aurreko paragrafoan aipatu ditudan aholkuak jarraitu eta ahalik eta laguntza gehiena eskaini zure albokoei.\nAbout Ane Paris\nView all posts by Ane Paris →


Arkitektura adaxkak - Bi hormako arkitektura\nBi hormako arkitektura\nAurrekoan, frontoiei buruzko hausnarketa polit bat irakurri nuen LHAB blogean. Zera zioen: «Frontoia herriko plazaren gehigarri bihurtzen da, bere azalera bikoizten du, eguraldi txarretik babestuz». Artikulua laguntzen zuen irudian babes ofizialeko etxebizitzen zozketa baten argazkia ikus zitekeen. Ez da hori frontoiek jasaten duten erabilera aldaketa bakarra: herri bazkariak, kontzertuak, merkatuak, erakusketak, umeen jolasak, aterpea, babesa, biltzeko tokia…\nTipologia anitzeko frontoiak ditugu ikusgai mundu osoan zehar, baina gaurkoan bat ekarri nahi nuke plazara bereziki: Bizkaia frontoia, Bilboko Udalak eta Bizkaiko Foru Aldundiak harri bitxitzat dutena, hain zuzen ere. Proiektuak frontoien tipologiaren berrikuspen bat nabarmentzen du, Azkoitiko Oteiza frontoiek edo Debako Aldats frontoiak markatutako ildo beretik.\nFrontoiek arkitektoen oso gustuko gaia azaleratzen dute: espazioak nola sortu. Peiokeria, diozue? Espazioak berez osotzen direla eta ez direla zertan «sortu» behar? Ez dut uste horren erraza denik.\nHasteko, horma behar da. Hor hasten da gizakiaren eta naturaren arteko lehendabiziko gatazka. Herrietan, beharrezko tamaina, geometria eta iraunkortasuna izango zituzten hormak elizen murruetan besterik ez zituzten topatuko. Eliza eta frontoia, horra plazaren hasiera.\nHerria eta arkitektura, beraz, lotuta egongo dira leku jakin horretan, baserriaren tipologian familia eta arkitektura lotuta dauden bezala.\nLuis Peña Gancheguik Gasteizen eta Donostian proiektatutako frontoietan, herriaren eta hirigintzaren uztarketa hori zuen xede. Hain zuzen ere, Gasteizeko Foruen plazako proiektuaren kasuan, herri kirolen gorazarre ideologikoa egiten zeneko garai batean errotzen da proiektua.\nAzkoitiko frontoiek, Carlos Lopez Ceballos arkitektoaren eta Anton Mendizabal eskultorearen elkarlana, ildo beretik jotzen badute ere, eraikin bakana -eta ikusgarria- lortzeko desioa hiri bilbearen baitan txertatzekoa baino askoz handiagoa da. Frontoien ideiaren muinean barneko espazio propio bat sortzeko desioa dago, Euskal Herriko lurralde guztiak adieraziko dituzten sei frontoi txikien batuketa zorabiotsuaren bitartez.\nBizkaia frontoian, Javier eta David Gastonek eta Marcelo Ruizek aurkeztutako proiektuak herriaren eskala hiriaren eskalagatik aldatzen du; jada ez da bilatuko hiri bilbe trinko batekin loturarik (alde zaharretan gertatu ohi bezala), baizik eta Miribilla bezalako Bilboko auzo berri eta «txepel» batekin oreka formala bilatuko da.\nHorrela ba, frontoiak ez du tokiz kanpoko keinurik erakutsiko, eta, formalki, oreka mantenduko du, umiltasunez eta inguruarekiko errespetuz. Materialaren aukeraketak soilik egingo du ikusgarri urrunetik ikus daitekeen harri beltzezko bolumentzarra. Gogor, indartsu agertuko da Bilboko hegoaldeko sarreran, baina sekula ez harroputz.\nBolumen izugarri hori modulatze aldera, arkitekturan mendeetan zehar erabilitako baliabide batez baliatu dira arkitektoak: oinalde edo zokalo bat eratu dute, lurrarekin trantsizioa leuntzeko eta bolumenaren eskala modu egokian txertatzeko. Goi partean, aldiz, estalkia desagertzen da, eta harri beltz izugarri horretan koska batzuk besterik ez dira ikusten, barneko trinketaren eta frontoiaren argizuloak, hain zuzen ere.\nArgizulo horiek ematen diote fatxadari, nire ustez, duen potentzia: argizuloek harri beltzarekin egindako kontrasteak harri betea harri huts bilakatzen du. Donostiako Kursaal jauregiak bezala, eguna bukatu heinean Bizkaia frontoiak ere barneko espazioak sortutako argia kanpora ateratzen du, hutsaren eta betearen arteko elkarrizketa sortuz.\nElkarrizketa hori, tamalez, bakarrizketa bat da, bai behintzat frontoi tradizionalekin alderatuta; frontoi tradizionalek herrietan zuten txertatzeko modua plangintza modernoen erruz -edo esker, beste zenbaiten ustez- desagertu egin da, bere buruari so egiten dioten eraikin bakartiak lagaz.\n« Hondakinen arteko arkitektura\nArkitekturaren okupazioa »\nmaiatza 30th, 2011 at 16:07\nCarlos Lopez Ceballos\nLuis Peña Ganchegui


Juan-juan - Wikipedia, entziklopedia askea.\nJuan-Juan edo Rouran khaganerriaren mapa.\nJuan-juan, batzuetan Jwen-jwen, Jou-jan, Jeu-jen, edo Geougen (txineraz, «inurri-intsektuak»), Asiako erdialdeko herri mongoliarren konfederazioa izan zen.\nMantxuriatik Turkestanera zabaltzen zen inperio bat osatu zuen konfederazio honek V. mendearen hasieratik VI. mende erdialdera arte.\nHunoekin batu ziren aliantzan, eta Txinako iparraldeko Wei dinastiaren aurka borrokatu ziren. 552. urtean, inperio horretan bizi ziren herri turkiarrak matxinatu eta, Wei dinastiaren laguntzaz, menderatu egin zuten juan-juan inperioa. V. mendean Europa aldera jo zuen herri avaroa juan-juan taldeko herria zen.\nOrriaren azken aldaketa: 6 uztaila 2021, 10:14.


Injuztizia klimatikoa: Guk eragina, besteek sufritua - impredecible\nAzkenaldian asko hitz egiten da pertsonen mugimendua murriztu nahi duten harresien gainean. Herri industrializatuen aberastasuna bermatu nahi duten harresiak dira horiek, baina betaurreko ekonomikoak alde batera utzita, ingurugiro betaurrekoak jartzeko kapaz bagara, orduan, pertsonen migrazio hauetan injustizia klimatikoaren aurpegia ikusten dugula jabetuko gara, eta aurpegi horien begiek guretara zuzenean begiratzen dutela.\n2018AN, HERRI INDUSTRIALIZATUETAN, MUNDUKO BIZTANLEEN %15 BAINO EZ GINEN. ZEIN DA GURE ARDURA MIGRAZIO KLIMATIKOETAN, BA?\nHonen erantzuna sakonki ulertzeko geure lur planetaren istorioan murgildu behar gara. Izan ere, 4600 miloi urteotan naturaren eta klimaren arteko harreman estua ulertzen laguntzen digute glaziazioak eta gu baino aurretik bizitako espezie ezberdinak. Dinosaurioak, adibidez, duela 65 miloi urte desagertu ziren baina 160 miloi urtez bizi izan ziren, nahiz eta gu baino burmuin txikiagoak izan. Haiek, aldiz, denbora guzti horretan ez zuten guk askeeneko 150 urteotan eragin dugun kaltea eragin. Ez dago komparatzerik. Geure industrializazioaren askeneko 150 urteak Dinosaurioen 160.000.000 urteak izandako eraginarekin.\nIndustrial iraultzaren eraginak\nIndustria iraultzak munduan izandako eragina – Karbono isurketen handitze harrigarriagatik – larrialdi klimatiko honetetara eraman gaitu. Beroketa efektuko gasak dira klima aldaketak sortarazten dituztenak: lehortze garai luzeagoak, ekaitz eta klima larrialdiak… Klima aldaketa areagotzen dugu berotegi efektuko gasekin eta ondorioak jadanik herri txiroenetan ikusten ditugu, hainbat hildako eragiten dituzten uholde eta lur mugimenduekin.\nPERTSONEN MIGRAZIOETAN, INJUSTIZIA KLIMATIKOAREN AURPEGIA AGERI DA\nHain zuzen ere, halako adibide batzuk bizi izan ditut resilientzia klimatikoa hirietara eta herrialde ezberdinetara eramaterakoan. Hain zuzen ere, herrialde ezberdinetan modelizatutako larrialdiaren eraginen arriskuen kudeaketan. Besteak beste eta zoritxarrez, nola modelo edo simulazio klimatikoak adierazi ziguten, biztanleen bizi lekuen arriskua. Chennaiko hirian gertatutakoa da adibide bat, 500 hildako baino gehiagoko eragin zituen uholdeak sortarazi baitzituen han klima aldaketaren areagotzeak. Geure simulazio klimatikoak aurresan zigutena bermatuz.\nEta Noiz hasiko direz beste herrietako biztanleak geurera etortzen? Eta zergatik etorriko dira geurera? Erantzuna argia da. Izan ere, herri industrializatuetan ez dugu larrialdi klimatikoa horrenbeste sufritzen eta horrek eragingo du hegoaldekoek gero eta iparralderutzago etortzea. Baina zergaitik arduratu behar gara guk besteon larrialdiaz? Larrialdia eragin dutenak ardura daitezela, ezta?\nEuskal erkidegoan, zer?\nNaturaren errekutsoen kontsumoa eta izurketak biztanle bakoitzeko isurketak konparatzen ditugunean ezberdintasunak nabarmenak dira. Bereziki, Europa, Ipar Amerika eta Ekialde txikiak sortzen ditugunak biztanle bakoitzeko planaetak jasan dezakeena baino gorago daudelako. Halaber, datu hauek Euskadira ekartzen baditugu, injustizia klimatikoarekin aurrez aurre egingo dugu. Urtero argitaratzen diren datuen ondorioak argiak dira. Bereziki, WWF-ren aztarna ekologiko jasangarriarekin konparaketa egiterakoan. Mundu osoko biztanleek Erkidegoko biztanleen bezain besteko isurketak sortuko balituzte, ez ginateke planeta bakar honekin moldatuko. Geure berotegi efektuko isurketak asetzeko hiru planeta beharko genituzke. Honek argi adierazten du Euskadik injustizia klimatikoan duen ardura.\nGURE BEROTEGI EFEKTUKO GASEN ERAGINA ASETZEKO, IA HIRU PLANETA BEHAR GENITUZKE\nEuskadik, istorikoki aurre egin die giza injustizia ezberdinei eta sentsibilitate handiz, ekinez, eredu berriak sortu ditu. Izan ere, erkidegoak duen GINI txikiak, giza eskubideen betaurrekoak jartzeko kapaz dala adierazten du. Geure etorkizunak gauza bera eskatzen digu eta honi aurre egiteko betaurreko ekologikoak jartzen ikasi behar dugu. Ikuspegi berri hau hartzerakoan, erraz ulertzen da Greta Thumbergh-en haserrea eta baita mundu osoan mobilizatzen ari diren gazteenak ere.\nERRAZ ULERTZEN DA GRETA THUMBERGH-EN ETA GAINONTZKO GAZTEEN HASERREA\nAntEten barik joten\nDesde la diversidad de la vidaSiguiente


Baskoniako jokalari ohi Linton Johnson, Matteo Salviniren alde Casertako hauteskundeetan | Saskibaloia | Naiz\n2021 IRA. 17 - 14:53h\nBaskoniako jokalari ohi Linton Johnson, Matteo Salviniren alde Casertako hauteskundeetan\nBaskoniako jokalari ohi Linton Johnson –lau partida besterik ez zituen jokatu 2007an– Matteo Salviniren alde lerrokatu da Casertako (Italiako hegoaldean dagoen eskualdea) alkaterako hauteskundeetan, Prima Caserta eskuindar alderdia babestuz. Lega Nord-eko idazkari nagusiak iragarri du Twitterren.\nLinton Johnson eta Matteo Salvini. (@MATTEOSALVINIMI)\nLinton Johnsonek lau partidu besterik ez zituen jokatu Baskonian 2007an izan zen. James Singleton estatubatuarra lesionatu ondotik iritsi zen Gasteizera. Ez zuen egin sekulako batez bestekorik lau partida haietan: 3,9 puntu eta 3,3 errebote, esaterako. Behin Singleton errekuperatu zenean, «agur eta zorte on» esan Zion Baskoniak Johnsoni. “Journeyman” moduan, urtero talde askotatik igarotzen zen jokalaria, beti motxila sorbaldan.\nBaina Johnsonek – NBAko titulu baten jabeak, San Antonio Spursekin irabazitakoa– Italian bere “bigarren aberria” bilatu zuen, Avellinon eta Casertan batez ere. Denboraldi luzeak pasatu zituen Campaniako taldeetan, bost denboraldi hain zuzen ere. Are gehiago, Casertan ezkondu da bertako emakume batekin. Horregatik Italiako pasaportea ere lortu du estatubatuarrak.\nSaskibaloia utzi eta beste bide bat hastea erabaki du Casertan bertan. Politikan lekua egin nahi du, alegia. Saskibaloi jokalari profesionala izan zen bitartean bere ezizena “Il presidente” izan zen. Oso tipo argia izateagatik nabarmentzen zuen, Italiako literatura eta museoak gustatzen zitzaizkion-eta.\n“Il presiente” ezizenarekin bat eginik, Matteo Salviniren alde egongo da Johnson datorren urrian, Casertako alkaterako hauteskundeetan. Afroamerikarra da Johnson, eta Italia hegoaldean bizi da aspaldidanik: Lega Nord alderdia defendatuko eta honi, normalean, ez zaizkio gustazen ez migranteak ez Italiako hegoaldekoak, baina badirudi bardin zaiola.\nOrain dela gutxi, Lega Nord-eko idazkari nagusi Salvinik selfie bat jarri zuen Twitterren –irudi nagusian ikusi daiteke– eta badaki benetan nor den pertsona hau, honako deskribapena jarri baitzuen: «Linton Johnson, NBAko txapelduna, Chicagon Phoenixen eta San Antonion jokatu zuen Italiara etorri aurretik. Varesen, Sassarin eta, batez ere, Casertan jokatu zuen».\nOggi capolista della lista leghista #PrimaCaserta, a sostegno del candidato sindaco del Centrodestra (e capogruppo della Lega in Regione Campania) Gianpiero Zinzi.\nGrazie Linton, andiamo a vincere! 🏆\n— Matteo Salvini (@matteosalvinimi) September 12, 2021\nArgazkian, barrezka, Salvini musukoarekin eta Johnson musukorik gabe. Hau ere, kuriosoa. Amerikarra ez da alkategaia, baizik eta partidu txiki baten liderra, Prima Caserta eskuindar koalizioan. Baliteke, koalizio eskuindarrak irabazten badu, zinegotzi bat izango dela Johnson.\nSalvini, ezagutzen dugun bezala, topera dabil Twitterren baina Johnsonek, aldiz, ez du ezer jarri bere sare sozialetan politikari dagokionez. Lotsatu egin ote da? Motibazio-diskurtsoak badaude, eta ariketa fisikoen bideo batzuk ere bai, edota NBAko argazki zaharrak. Oso ondo hitz egiten du Italieraz Lintonek, baina Matteo Salvini edo Lega Nord-en aipamenik ez dira agertzen. Hilabete bat falta da hauteskundeetarako, eta non dago kanpaina?


Eusko Legebiltzarraren aurrean Ganekorta Aurrerak egindako agerraldiaren balorazioa • ZUZEU\nAtzo, martxoak 21, GANEKOGORTA AURRERA PLATAFORMAKO hiru kidek Eusko Legebiltzarreko Ingurumen, Lurralde Plangintza, Nekazaritza eta Arrantza Batzordearen aurrean agerraldia egin zuten bi helburu nagusi zituztelarik; lehenengoa, “Ganekogortako Parke Eolikoa” proiektuaren kontra egiteko plataforma honetan batu garen elkarteek, eragileek eta norbanakoek ditugun arrazoiak batzorde honi helarazteko eta bigarrena, zentral hau eta ingurumenean eragin zuzena duten beste instalazio asko ordezkatzeko, energia ekoizpenerako alternatibak ezagutzera emateko.\nPlataformak aurkeztutako argudio guztiek ondorio honetara eramaten gaituzte; Administrazioa ez da serioa eta hutsune handiak ditu informazio-gardentasunari dagokionez, honako arrazoiengatik:\n– Eusko Legebiltzarraren akordioak ez dituzte bete.\n– 2002ko maiatzaren 14ean onartutako LPS eolikoak ez dauka inolako baliorik ezta\n– Ganekogortan eragina duten hiru LPPen ( Laudio, Bilbo Metropolitanoa eta Balmaseda-Zalla) artean kontraesan ugari topa daitezke.\n– “Paktu Eolikoa” delakoak ez du balio legalik Legebiltzarrak onartutako (2009ko ekainaren 18an) ez-legezko proposamenaren eskaerak betetzen ez dituelako eta Ingurumen-Inpaktu Ikerketarik ez duelako eta gainera, ez dauka inolako balio juridikorik.\n– Ganekogotako proiektuaren inguruko dokumentuak lortzea, ingurumenean eragina daukaten proiektu guztiekin gertatzen den bezala, ez da batere erreza.\n– Alegazioak aurkezteko epeak laburrak eta aldaezinak dira eta ondoren, Industria eta Ingurumen Sailek ez dituzte alegazio hauek erantzuten eta ez dituzte interesdunak informatzen.\n– Eusko Jaurlaritzak ECOEUSKADI 2020an zehaztutako helburuak ez ditu betetzen.\nAzkenik, plataformakoek batzordekideei gogorazi nahi izan genien Pagasarri-Ganekogorta Mendiguneak ingurumen balio ugari dituela eta babestutako zenbait eremu naturalen arteko konexioan ezinbestekoa dela. Arrazoi hauengatik, German Alonsori, Eusko Jaurlaritzako Biodibertsitate Buruari, zonalde hau Batasunerako Garrantzizko Lekutzat (LIC) hartzeko, ondoren Kontserbazio Bereziko Eremua (ZEC) bilakatzeko, eskatu genion, hau da, Natura 2000 Sarean sartzeko.\nAgerraldia honetan izan ziren alderdi politiko guztiek (Aralar, PP, PNV/EAJ), PSEa izan ezik, galderak egiteko bakoitzari zegokion denbora alde batetik, plataformako kideek egin genuen agerraldia goraipatzeko erabili zuten eta beste aldetik, guk aurkeztutako arrazoi guztiekin bat zetozela esateko, haientzako garrantzi handiagoa zituzten alderdi batzuk nabarmenduz. PSEko ordezkariak berriz, gure argudioei balioa kendu nahian ibili zen, arrakasta handirik gabe, honako puntuetan oinarrituz:\n– Proiektua oraindik ez dute onartu beraz, ezin dugu gizarte mailan alarma sortu.\n– 2002ko LPSa oraindik indarrean dago, oraindik ere berria egina ez dagoelako.\n– Eusko Jaurlaritzak ez-legezko proposamenak bere baitan zituen lau puntuak bete ditu, baita instituzioen arteko eta gizartearen arteko hitzarmena lortu arte, zentral eoliko guztiak gelditzeko eskatzen zuena ere, hau Paktu Eolikoari esker bete du eta.\n– Ingurumen eta Industria Sailek alegazio guztiei erantzuna emango diete.\n– Dokumentuak lortzeko prozedura berbera da mundu guztiarentzat, kolektibo zehatzei ez dizkiete trabarik jartzen.\nHau guztiari guk erantzun zehatza eman genion, inolako eztabaida sortu gabe, alderdi sozialistaren ordezkariak aurkeztutako argudio guztiak bertan behera utzi zituzten adibideak erabiliz. Honekin batera, guk lege kontuetan adituak ez garela argi eta garbi utzi nahi izan genien eta ez dauzkagula guretzat lan egiten duen aholkularirik, ingurumena orokorrean eta mendi hau zehazki maite dugun pertsona taldea garela gu eta legebiltzarreraino ailegatu behar izan garela gure auzia defendatzera, nahiz eta hau gure instituzioen lana izan.\nHala eta guztiz ere, alderdi honek izandako jarrerak ez gintuen ez gu ezta bertan zeuden beste politikariak harritu, izan ere PSEa da gaur egun, bere sail desberdinen bidez proiektu hau eta ingurumenarekin erlazionatutako beste asko onartzeko ardura daukana. Baina kasu honek badauka berezitasun bat, PSEa zentral eolikoa aurrera eramateko borrokan bakar-bakarrik geratu dela.\nHau guztiagatik, Ganekogorta Aurrera Plataformak Eusko Jaurlaritzari eta bertan parte hartzen duten alderdi politiko guztiei gogoeta bat egiteko eskatzen diegu eta proiektu hau euskal instituzioetan daukaten boterea islatzeko ez erabiltzeko.\nAzkenik, plataformaren mezu argia gogorarazi nahi dugu, nahiz eta batzuek ulertu nahi ez duten arren: ENERGIA EOLIKOAREN ZENTZUZKO ERABILERARENGATIK. ENERGIA EOLIKOA BAI, BAINA HORRELA EZ.\nGANEKORTA AURRERA PLATAFORMA\nBilbon, 2012ko martxoaren 22an\nJoseba Agudo euskal presoa aske


Osakidetzak bertan behera utzi ditu epaitegian kertzen ari diren 11 oposaketa\n2016-2017ko lan eskaintza\nGasteizko epaitegi batek ikerketa abiatu du, azterketak filtratu ote zituzten argitzeko.\nBesteak beste, Anestesiako eta Kardiologiako prozesuak utzi dituzte bertan behera. Argazkia: EiTB\nEusko Jaurlaritzako Osasun Sailak bertan behera utzi ditu, behin-behinean, epaitegian ikertzen ari diren 11 oposizio medikoak. Gasteizko epaitegi batek ikerketa abiatu du Osakidetzaren 2016-2017ko lan-eskaintza publikoaren baitako 11 hautaketa-prozesuren inguruan, horietan azterketak filtratu ote zituzten argitzeko.\nHorren ildotik, Nekane Murga Osasun sailburuak eta Juan Diego Osakidetzako zuzendari nagusiak agerraldia egin dute gaur Eusko Legebiltzarrean, lan-eskaintza publiko horretako irregulartasunen harira hartutako neurriei buruz informatzeko.\nAgerraldi horretan, Murgak nabarmendu egin du hautaketa-prozesuak behin-behinean utzi dituztela bertan behera, eta berriro ere abiatuko dituztela epaileak auzia artxibatzen badu.\nHain zuzen ere, espezialitate hauetako prozesuak eten dituzte: Anestesia, Angiologia, Digestio Aparatua, Kardiologia, Traumatologia, Kirurgia Plastikoa, Urologia, Medikuntza Intentsiboa, Larrialdiak, Mikrobiologia eta Kirurgia Kardiobaskularra.\nLehen hiru kategoria horietan, hiru mediku-buruk dagoeneko deklaratu dute, inputatu gisa. Gainerako kategorietan, baina, ez dago inor inputatuta oraingoz.\nSailburuaren esanetan, 2016-2017ko lan-eskaintzaren gainerako 75 kategorietako hautaketa-prozesuek aurrera jarraituko dute.\nHorrez gainera, Murgak adierazi du Osasun Sailak Justiziarekin kolaboratzen segituko duela, eta Eusko Jaurlaritzak duela interes “handiena” gertatutakoa argitzeko.\nHorren harira, sailburuak gogorarazi du azterketako emaitzen koherentziari buruzko “azterketa zehatza” agindu zuela, zortzi espediente ireki dituztela eta informazio guztia Arartekoari, Legebiltzarrari eta Fiskaltzari igorri dietela.


Gosper konderria (Nebraska) - Wikipedia, entziklopedia askea.\nGosper konderria (Nebraska)\nGosper konderriaren kokapena AEBtan\n40°30′N 99°49′W / 40.5°N 99.82°W / 40.5; -99.8240°30′N 99°49′W / 40.5°N 99.82°W / 40.5; -99.82\n1.186,62 km2 (%99.01)\n11,83 km2 (%0.99)\nGosper konderria (ingelesez: Gosper County) Nebraskako konderri bat da, Ameriketako Estatu Batuetan. Hiriburua Elwood da. 2010eko zentsuaren arabera 2.044 biztanle zituen, Gosper kilometro koadroko azaleran.\nGosper konderriak 1.198,45 kilometro koadro ditu. Horietatik 11,83 ura dira. Beste 1.186,62 lurra dira. Biztanleria dentsitatea 1,71 da.\n2010eko zentsoan bizi ziren 2.044 pertsonetatik 2.003 txuriak edo hispanoak dira. Horietatik hispano edo latino kategorian 49 dira. 8 beltzak edo afroamerikarrak. 2 amerikar natiboak ziren eta 0 Hawaii edo Pazifikoko irletako natiboak. 4 asiarrak ziren. Bestelako arraza bat kategorian 1 biztanle daude. Bukatzeko euren burua arraza bat baino gehiagotan 26 pertsonek kokatzen zuten.


PUTZUBELTZ: "Peti-Komiten" orain\nPUTZUBELTZ: “Peti-Komiten” orain\nAulario-ri iritsiko gara orduak 17:30-en inguruan\nGogoarekin geratu bazinen eta orain bai aurkitzea atsegin bazaizu hau “paraiso-ako txokoa” parte hartzeko apunta dezakezu.\nOrain hau aurkezten dugu talde txikirako ibilaldia. Autoz joango gara eta gure janaria eramango dugu bizkar-zorroan.\nGonbidatzen zaitugu ibilaldi lasai, erraz eta erosoaz gozatzeko Putzubeltz 2019ko martxoaren 10, igandean. Etxetik hurbil. Nekez ahaleginik gabe, hark oinatza zuri uztea esperientzia bakarra izango da.\nIrtengo gara 7:45-etarako Aulario-tik eta 8:00-etarako Familia Sakratuarengandik (beti bezala: aukeratutako lekuan 10 minutu lehenago egon behar da). Geldituko gara ere Oarsoaldea-ko pertsonak “jasotzeko” Zaisa-ko (Behobia-ko) hiribuseko geldialdian.\nAtsegin bada eta zure izena ematea edo informazio gehiago jasotzea nahi duzu paor-a pasa dezakezu Kanpamentu Nagusia (asteartea, asteazkena eta 20:00-etarako 16:00-etako osteguna orduak), guri telefonoz deitzea (609 451 002 – 619 460 834 – 943 000 435) edo honetatik beretik idaztea gu orrialdea (Plaza-Eskaera) edo polikitaldea@polikitaldea.com-etara\nUzt 2019 View all »


Emakume lorontzia – Gizapedia\nEmakume lorontzia gizonaren atsegin eta plazererako baino bizi ez diren emakumeen estereotipoa da, gizonei ederresteko itxura nabarmen apaintzen dutenak. Halaber, independentzia edo autonomiari ez duten emakumeak dira, orokorrean lanik egiten ez dutenak. Finean, heteropatriarkatuaren ondorioa den eredua besterik ez da.\nBeste hizkuntzetan: gaztelaniaz, mujer florero.\nMikromatxismoak, maiz mM laburdurarekin ere deituak, ideologia eta jarrera matxista eta heteropatriarkala adierazten duten praktika kulturalak dira, orokorrean oharkabean onartu eta horregatik gehienetan matxistatzat hartzen ez direnak. Beraz, biolentzia…\nHezkuntzaren soziologia soziologiako kontzeptuak, teoriak eta metodoak hezkuntzaren ikerketara, praktikara eta administraziora aplikatzen dituen soziologiaren adarra. Soziologiaren ikuspuntutik hezkuntza fenomeno soziala guztiz, areago esan liteke hezkuntza sozializazio modu…


«Bila nenbilena aurkitu ote dudan jakiteko sinatu nuen urtebeterako soilik» | Kirola | Berria\nTxirrindularitza. Euskal Herriko Itzulia: eguneko elkarrizketa. Rui Costa. Lampreko txirrindularia\n«Bila nenbilena aurkitu ote dudan jakiteko sinatu nuen urtebeterako soilik»\nIgandean eduki zuen Rui Costa Euskal Herriko Itzuliko etaparik gogorrena, aireportuan ordu mordoa igaro behar izan zituenean. Ume garaian bezala ari da gozatzen ostadar maillota jantzita.\nGOTZON ARANBURU / ARGAZKI PRESS\nSentsazio berezia da munduko txapeldun bat parez pare barkamen eske ikustea. «Lehengoan ezin nuen, ezin nuen... Baina, barkatu». Asteleheneko etapaz ari da hizketan Rui Alberto Faria da Costa (Povoa de Varzim, Portugal, 1986). Lau minututik gora galdu zituen etapaz. Oiartzungo hoteleko logelatik irteteko indarrik ere ez zuen izan orduan. «Barkatu, baina...». Sentimenduz betetako keinua egiten hasi zaio Joxean Fernandez Matxin Lampreko zuzendaria bera ere kazetariari. «Belauna minduta zeukan, eta...». Belauna hainbestean zegoen, baina buruan zeukan amorrurik handiena orduan. Urdazubikoa da bigarren barkamen eskaera hori, hirugarren etapa hasi aurrekoa. Bost galdera erantzun ditu. Begietara begira. Lasai. «Barkatu, irteerara joan behar du jada...». Gasteizen itxi da zirkulua. Irteeran. Isiltasun pixka bat, mesedez: munduko txapelduna ari da hizketan.\nZuretzat erotzeko modukoa izan zen Euskal Herriko Itzuliko lehen etapa. Lasaixeago jada?\nBai... Igandea ez zen izan batere samurra niretzat. Zoritxarrez, amesgaizto bihurtu zen itzuliko lehen etapa gogorraren bezperan atseden eguna izan behar zuena. Atzeratu egin zen hegaldia, denbora asko igaro behar izan nuen aireportuan, ez nuen behar bezala atseden hartu, eta, normala den bezala, ondoren, lehen etapan, ez nintzen ondo aritu.\nZaleei barkamena eskatu zenien berehala.\nZaleen babes handia sentitzen dut beti; nire emaitza onen zain egoten dira denak, konfiantza handia daukate nigan, eta ezin izan nuen erantzun nahi nuen moduan. Azalpenak eman ondoren, horregatik eskatu nien barkamena.\nFisikoki ondo zaude, hala ere. Zer edo zer egin nahiko duzu, ezta?\n[Barrez] Ez dakit... Egunen batean saiatuko naiz zer moduz nagoen ikusten. Baina oso suzko lasterketa da hau, abiadura bizian ibiltzen gara beti, eta ez da erraza izaten itxura ona ematea. Txirrindulari indartsu asko daude aurtengo itzulian, Alejandro [Valverde] eta Alberto [Contador], adibidez, baina saiatuko gara zerbait egiten.\nOndo aritu zinen Algarven eta Paris-Nizan. Ondo ekin diozu denboraldiari.\nBai, bai. Baina, berriz diot, Euskal Herriko mendateak ez dira egokiak niretzat. Contador, Valverde... horiek baino pisu handiagoa daukat nik, eta ez da erraza erritmo aldaketei erantzutea. Baina sailkapen nagusiko lehiatik kanpo nagoenez, ea gai naizen ihesaldiren batean-edo sartzeko.\nMovistarreko Rui Costa borrokalaria Lampreko Rui Costa taldeburu bihurtu da orain. Zer aldatu da zure eguneroko lanean?\nEzer gutxi. Oso gustura nago taldean; babes handia ematen ari dira, oso pertsona zintzoak dira denak, eta asko ari zaizkit laguntzen. Horixe nahi nuen: giro ona eta hainbat lasterketatan taldeburu izatea.\n«Atleta handia da Rui; txirrindularitzarako dohain ikaragarriak dituena». Giussepe Saroni Lampreko manager nagusiak egin zituen adierazpen horiek.\nAsko poztu nintzen Giussepek nire gisako txirrindulari bat fitxatu nahi zuela ikusi nuenean. Hazten laguntzen ari zait taldea, bizikleta marka zoragarria daukagu eskura, bizikleta gaineko postura lantzen ari gara... Egia esan, zoratzen nago proiektu honekin.\nHarrigarri samarra den arren, urtebeterako kontratua soilik sinatu zenuen Lamprerekin.\nBenetan bilatzen ari nintzena aurkitu ote dudan jakiteko sinatu nuen urtebeterako bakarrik. Eta, gaur-gaurkoz, oso pozik nago.\nZein da denboraldi honetako erronkarik handiena?\nEz dakit zehatz. Klasikoetan itxura ona eman nahiko nuke, baina badakit txirrindulari asko iritsiko direla oso indartsu. Eta Tourrean noraino irits naitekeen ikustea da beste erronketako bat.\nHiru asteko lasterketetan zer falta zaizu Contador, Froome, Quintana... horien parera iristeko?\nGogotik egin behar dut lan, oraindik, Contador, Purito [Joaquim Rodriguez], Valverde eta beste hainbaten parera iristeko. Ez da erraza izango, baina horretan saiatzen ari naiz. Gogor ari naiz lanean egunen batean eurekin lehian ibiltzeko.\nMunduko Txapelketa egun bakarrean irabazten dela baina urte guztian gozatzen dela esan ohi da. Hala izaten ari al da?\nBai, bai; egia esan, bai. Oso polita da maillot zoragarri hau jantzita gozatu ahal izatea, Euskal Herriko errepideetan batez ere, hemen dauden zaleengatik.\nArgazkiak atera eta atera ari zaizkizu zaleak egunero, eta horietako askoren idolo bihurtu zara jada. Zuk ba al zeneukan idolorik umetan?\nBetidanik gustatu izan zait asko txirrindularitza, eta ni mutikoa nintzela ere zaletasun handia zegoen Portugalen. Candido Barbosa, Jose Azevedo, Miguel Indurain bera... Oso gustura egoten nintzen txirrindulari handi horiei errepide bazterretik edo telebistatik begira. Eta, pentsa, maillot hau jantzita nabil orain... Ametsa bete dut. Baina oso azkar pasatzen da denbora, eta egunero-egunero gozatu beharra dago.\nEuskal Herriko zaleekin harrituta geratzen dira atzerritar asko. Hain bereziak al dira benetan?\nBai, bai. Oso zale bereziak dira. Nabaritzen da txirrindularitza asko gustatzen zaiela. Haurrak, adibidez, eskolatik kanpo egoten dira txirrindularien zain, garrasika. Nabari da txirrindularitza tradizio handia dagoela, eta izugarri eskertzen dugu ematen diguten babesa. Oso pozgarria da.


Visitas guiadas gratuitas: Georges Braque - Guggenheim Bilbao Museoa\nBeste jarduera batzuk | Museoaren Lagunak Orokorra Museoak November Steps performancearen aurkezpena ekarri du, Tom Gold-en egokitutako koreografia bat. Joan den udazkeneko Alberto Burri-ri buruzko erakusketarako New Yorkeko Solomon R. Guggenheim Museumek egindako mandatua da. Egokitzapen hau inspiratzen duen jatorrizko koreografia 1937koa da, eta Minsa Craig-en lana izan zen, Burriren emazterena. Burrik, berriz, jantziak eta jatorrizko dekoratuak diseinatu zituen. Tom Gold-ek Guggenheim… JarduerakVisitas guiadas gratuitas: Georges Braque Web korporatiboa


Sorpresak - Alex Uriarte - bizkaie.biz\nJada modu automatiko edo mekanikoan urteten jat azal eraldatze hori. Uri nagusirako bideari ekin bezain pronto, neure buruagaz hitzordu express bat hitzartu eta kontu pare bat argituten deutsadaz, iraganean jazo izan jakozan —jatazan— moduko gertakerarik atzera emon ez daiten: jaioterrian ez nagoala eta apurtxu bat hotzagoa edo mantsoagoa izan naiten, jente ezezagunagaz aurrejuzguatan jausi ez naiten, diosal zein agurrak sarri ez deustiezala bueltauko onartuteko eta, batez bere, eremu nahiz inguru jakin batzutan euskeraz erantzungo ez deustien jakitun izan naiten.\nJakin badakit egon badagoala beste Bilbo bat, Bilbo euskaldun bat. Baina, dana dala, ikusgatx subertetan jat usu, ostonduta dagoala emoten dau. Hizkuntzeaz harago, ganera, uriburuetako biztanleen —gehiengoaren— izakera hotza da arretea gehien deituten deustana, izanbe, bizilagunek lur-zulo berean buelta-bueltan dabizan txinurriak emoten dabe: ez dabe aldamenekoaz ezer jakin gura (izan metroan, izan parkeatan edo izan tranbia orlegi horreetan), bakotxa norberaren munduan sartuta doa, hurkoak beharbada berba sendagarriren batzuk nahiz entzuteko prest dagoan hartzaileren bat behar dauela planteau bage.\nBaina, bapatean, tabernako zerbitzaria berbetan hasi jat: neure eguneko kontuak atsegin ditu eta, horrezaz gan, neronek bere pasadizoak adi-adi entzuten dodazala ikustean, alkarrizketea gogo handiagoakaz hartu dabela begitandu jat. Handik urten eta lagun bat topau dot espaloian; Gernikara ei doa eta autoan hurreratuko ei nau. Parkineko segurtasun-beharginak be aho bete hortz itxi nau, ahoko hortz-hagin zuriakaz altu bezain atsegin agurtu gaituenean. Uria itxi orduko, ganera, bidesariko postuko langileak —nik neuk ezagutu dodan gremiorik ezatseginena dana, bide batez— arratsalde on, mutilak epel batez hartu gaitu bere estalpean kristalezko leihoa bajatuteaz batera.\nEtxeratukeran, burutapen bakarra okurridu jat: demontre, oraindino ez dago dan-dana galduta. Bizitzeak ez deust sorpresa txikerrak emoteari ixten, kapitalean badira be.


Ibilaldiak Euskal Herritik (II): Bastidatik Lapueblara\nOraingo honetan, ibilbide berri bat egitera gonbidatzen zaituztegu.\nGasteiztik 45 kilometro inguru hasiko dugu txango berria, hain zuzen Arabar Errioxan kokatuta dagoen Bastidan. Nahiz eta herrian urtean zehar 1500 pertsona inguru bizi diren soilik, uda sasoian Euskal Herritik –eta baita kanpotik ere– oporraldiaz gozatzera gerturatzen den jende andanarekin betetzen da. Eta ez da harritzekoa, herriaren ingurune xarmangarriak edozein erakartzen baitu.\nBastidari dagokionez, inguruko udalerri asko bezala, garai batean Nafarroako Erresumaren menpean egon zen. Sancho Indartsuak 1196 urtean eman zizkion herri foruak. Baina 1200 inguruan, Alfontso VIIIak bere egin zuen herrixka.\nBailarako Ama Birjinaren baseliza Samaniegon.\nBastida atzean utzita, Samaniegoraino gerturatuko gara. Nahi izanez gero, bidean bailarako Ama Birjinaren baselizan geratu gaitezke, Samaniegora iritsi baino lehen. Erdigunera sartuta, hainbat eraikin eder ikusiko ditugu. Horien artean, XV. mendean gotorleku izateko jaso zuten Jasokundeko eliza edota XVII. mendeko Samaniego Jauregia.\nLapuebla de Labarka. Argazkia: Antxon Aguirre Sorondo (3digitala)\nEuskal Herriko zatitxo hau ezagutzeko aukera badaukazue bertaraino gerturatzera animatzen zaituztegu. Bide batez, Arabar Errioxan egonda, patatak errioxar erara jateko aprobetxatu, ukitu bereziz betetako platera baita.


Historiak bazter utzitako kontakizuna - Nafarroako Hitza Historiak bazter utzitako kontakizuna – Nafarroako Hitza\nHistoriak bazter utzitako kontakizuna\n2018, maiatzak 11 Albisteak, gaiak, Gizartea, Kultura, nafarroa 757\nHatshepsut, Enheduanna, Makeda, Iliria Teutakoa, Teano Krotonakoa, Carmenta eta Aspasia Miletokoa. Antzinateko eta historiaurreko emakumeak dira: irakasleak, piratak, matematikariak, emaginak, filosofoak eta erreginak, besteak beste. Haiei buruz, ordea, gutxi dakigu Monica Revenga diseinatzaile grafikoaren ustez. Egoera irauli nahi du: Siempre estuvimos aquí, siempre fuimos guerreras liburua prestatzen ari da, emakume horien bizitzak “ahanzturatik memoriara” pasa daitezen.\nHistoriaurrean eta antzinaroan zein izan zen emakumeen zeregina? Zergatik izan dira ezagunak orduko gizonak bakarrik? Galdera horiek izan ditu abiapuntu Revengak, historiako emakume gerlariak ezagutzera emateko.\nEz dago bakarrik, proiektu kolektiboa baita liburua. 26 pertsona aritu dira historiaurreko emakume horien bizitzak idazten eta ilustrazioak egiten. “Mimoz eta eskuz egindako lana da”, azaldu du Revengak. Garai bakoitzean jazotako gertaerak abiapuntu hartuta, egile bakoitzak bere “ikuspuntua” eman du. “Hainbat historialarik eta arkeologok ere lagundu digute narrazioetan”. 120 orri inguru izanen ditu liburuak. Finantzaketa kolektiboaren alde egin du Revengak. Bihar arte bada laguntzeko aukera.\nAspaldikoa da liburua egiteko ideia. Institutuan zegoenean konturatu zen Revenga emakumeak eskola liburuetan ez zirela agertzen, eta hausnarketa horren fruitua izan da antzinako emakume gerlarien bizitzak biltzea: “Nork idazten ditu liburuak? Nor dago edukien atzean? Beharrezkoa da historia berrikustea eta falta zaigun informazioa berreskuratzea”.\nHistoriaurrea eta antzinatea genero ikuspuntutik “iraultzeko” asmoa izan du Revengak, eta 26 pertsona izan ditu ondoan Siempre estuvimos aquí, siempre fuimos guerreras liburuko istorioak harilkatzeko. “Harremanetan jarri nintzen interesa izan zezaketen pertsonekin, eta ahoz aho osatu dut sarea”, azaldu du diseinatzaileak.\nHistoriaurreko eta antzinateko dokumentazioa eskasa da, eta ikerketa lan handia egin dute idazleek. Carmen Lopezek, esaterako, Carmenta emakumeari buruzko istorioa idatzi du. Irakasle erretiratua da iruindarra, eta bat egin zuen proiektuarekin ezagutu zuen une berean. “Beharrezkoa iruditzen zait, alde batetik, elkarlanean egindako liburua delako, eta, bestetik, oso beharrezkoa delako emakumeen memoria berreskuratzea, gure memoria berreskuratzea”.\nKristo aurreko VII. mendekoa da Carmenta. Grezian sortu zen, eta emagina zelako da ezaguna. “Ikertzen hasi nintzenean, konturatu nintzen greziar mitologiako pertsonaia zela, baina balio digu arketipo bat delako: sinbolikoki emakume askoren bizitza irudikatzen du”. Lopez gustura aritu da historian arakatzen: “Emakumeok indarra dugu, eta gurea erresistentziaren historia da, bai eta erresilientziaren historia ere. Gerlariak gara”.\nMari Jose Perezek Aspasia Miletokoaren bizitza idatzi eta ilustratu du. Lopezi bezala, zaila egin zaio informazioa aurkitzea, eta hari askotatik tira egin behar izan du, emakumeak historiaren sustraietan kateatuta ez dauden seinale. “Liburutegietan zerbait aurkitu dut, baina dena dago gordetegian, ezer ez ikusgai”. Gutxika-gutxika osatu du emakumearen historia: Atenasen jaio zen, Kristo aurreko 470. urtean, eta Perikles politikaria izan zuen senar Aspasia Miletokoak. Besteak beste, filosofoa eta ginekologoa izan zen. “Periklesen diskurtsoak idazten zituen, demokraziaren defendatzaile sutsua izan zen, eta Sokratesen irakaslea, besteak beste. Emakume jakintsua, polifazetikoa eta gerlaria izan zen”, azaldu du Perezek.\nArgia ikusi nahi dute Aspasia Miletokoaren eta Carmentaren istorioek, bai eta historiaurreko eta antzinateko beste bost emakumeren bizitzek ere. Horretan ari dira Monica Revenga eta beste kideak lanean.\nIrudia: Monica Revenga\n« “Zuhurtasun printzipioarekin jokatu behar dugu”\nMemoriarekin hegan egiteko »


Herri-aurrekontuak osatzeko herritarrekin bilerak egingo ditu Udalak, astelehenetik aurrera - Urola Kostako Hitza : Urola Kostako Hitza\nBost bilera deitu dituzte (Artadi, Oikia, Narruondo, poligonoak eta herrigunea) herritarren iritziak eta ekarpenak jaso eta 2014ko aurrekontuetan aintzat hartzeko. Hemen daukazue Udalak bidalitako oharra. Bertan ageri da bilera bakoitza noiz eta non izango den:\nHartu parte Herri-aurrekontuak osatzen\nZumaiako Udalari iritsi zaio 2014 urteko aurrekontuak osatzerako garaia eta aurtengoan ere herritarren iritziak, ekarpenak eta beharrak zeintzuk diren jakin nahi du. Azken urteotan abian jarritako dinamikari jarraipena eman asmoz, aurrekontuen inguruko bilerak antolatu ditu, herria eta garaiari egokitutako herri-aurrekontuak osatzeko.\nUrtez urte, aurrekontuak osatzeko prozesua egokitzen joan dira, eta aurten azken urteotako esperientziak kontuan izanda horixe bera egin du Udalak. Honela, auzo edo zonaldekako 5 bilera eta arloetako hainbat bilera egingo ditu. Herritik aparte dauden hiru auzoetan (Oikia, Narruondo eta Artadi); auzoen beharrak edo ekarpenak zeintzuk diren jakin, eta horiei erantzuna emateko.\nAzken urteotan, era batera edo bestera antolatuta dauden auzoetako beharrei hobeto erantzuten ari dela uste du Udalak, eta bide horretan sakondu nahi du. Hori jakinik, beraz, aurtengoan horiez gain, herria bi zonalde handitan banatu eta bakoitzean bilera bat egingo du; zonalde bakoitzeko beharrei erantzuteko apostua eginez.\nHerriko eragile eta elkarte soziokulturalei dagokienez, urtez urte saretzen doaz, eta gaur egun, eragileak eta Udala elkarlanean aritzeko mahai edo gune ezberdinak antolatuta daude. Hala, emakumeen foroa, kirol mahaia, kultur mahaia, nagusien mahaia… ezinbestekoak dira udalaren jardueran. Beraz, aurrekontuak elkargune horien bilera ireki eta publikoetan landuko dira (aurrez emango da jakitera zein egunetan, zein ordutan eta non izango diren bilerak).\nHona hemen auzoetako bileren egutegia.\nAbenduak 2, astelehena: Artadi\nAbenduak 3, asteartea: Oikia\nAbenduak 4, asteazkena: Narruondo\nAbenduak 10, asteartea: Gernika parketik Puntanuetara\nAbenduak 11, asteazkena: Paroletik zubi txikira\nWebgune honetan prozesuaren jarraipena egiteko aukera izango da, eta arlozarloko arduradun tekniko eta politikoekin harremanetan jartzeko bidea aurki daiteke.\n-Bileretan, informazioa jaso eta ekarpenak egiteko aukera izango duzu.\n-Eskuorri honetako orria erabiliz, edo bestelako orri batean ekarpenak jasotzeko postontziak daude (Udalean, kiroldegian eta Alondegian) eta bertan utz dezakezu zure ekarpena.\n-Zumaiaeraikitzen@zumaiakoudala.net helbidera bidal dezakezu zure proposamen edo ekarpena.\n-Arlo bakoitzeko teknikariarekin jar zaitezke harremanetan.


Hurrengo bozetako udal hautagaiak itun ekologikoa sinatzera deitu ditu Bizik | Euskal Herria | GARA Euskal Herriko egunkaria\nHurrengo bozetako udal hautagaiak itun ekologikoa sinatzera deitu ditu Bizik\nTrantsizio ekologikoaren aldeko zazpi neurriko paketea proposatuko die Bizik 2020ko udal hauteskundeetan aurkeztuko diren Ipar Euskal Herriko hautetsi guztiei. Azken sei urteetako bilana ere plazaratu dute.\n2014ko hauteskundeei begira trantsizio ekologikorako 53 neurri aurkeztu zituen Bizik. Guztira 30 eskualdetako herriko etxeek egin zuten bat proposatzen ziren neurrietako batzuekin (Ipar Euskal Herriko biztanleriaren %75). Hala, Hitza-hitz! lantaldea sortu zen, herriko etxeek hartutako neurriak egiaz betetzen zituzten ikuskatzeko. Sei urteko jarraipena egin ostean, balorazioa aurkeztu zuten atzo Biziko kideek Baionan.\nLehenik eta behin, trantsizio ekologikoa bultzatzeko udalek azken sei urteetan zer egin duten azaltzen duen balantzea herritarrek egin dutela azpimarratu zuten. Bilan horren helburua Ipar Euskal Herriko udalek trantsizio ekologikoarekiko duten engaiamendu maila erakusten duen mapa bat aurkeztea zen. Konpromisoak hartu zituzten herrietan «engaiamenduaren %53 aitzinatu» dela azaldu zuen Xabier Harlouchetek, Hitza Hitz! komiteko kideak. Hala ere, bere hitzetan, «engaiamendu orokorrean soilik %10 aitzinatu da eta, helburua, herri guztiek konpromisoak hartu eta betetzea da».\nHori dela eta, datozen hauteskundeei begira, beste urrats bat egingo du Hitza Hitz! komiteak. Azken sei urteotan herriko etxeek hartutako konpromisoak betetzen zituztela bermatzeko beste bi txosten aurkeztu dituzte, 2015ean lehena, 2016an bigarrena. Udal batzuek hartutako konpromisoak betetzeko pausorik ez zutela eman egiaztatu zuten. Horien artean, esaterako, sei udalek soilik lehen txostenean parte hartu zuten; horren ostean ez zituzten Biziko kideek egindako galderak erantzun ere egin. Harloucheten iritziz, datu horiek erakusten dute «ez dagoela eman den hitza betetzeko kulturarik».\nHerrika eta gaika egoera nola dagoen azaltzen duen azken sei urteetako balorazioa eskuan, zazpi puntu biltzen dituen «metamorfosiaren ituna» proposatu die Bizi mugimenduak hautetsi guztiei.\nZazpi gai biltzen ditu\nMugikortasuna, etxebizitzetako energia xahuketa, tokiko elikagaiak eta laborantza, energia berriztagarrien erabilera, tokiko ekonomia bultzatzeko eusko moneta, hondakinen murrizketa eta Klima Plana dira Ipar Euskal Herriko metamorfosi ekologikoa bultzatzeko 2020ko itunak biltzen dituen zazpi lan ildoak.\nMila herritar inguruk sinatu dute jada ituna eta hauteskundeetara arte nahi duen orok sinatzeko aukera izango du. Aldi berean itun hau ezagutarazi eta hautetsi guztiei aurkezteko kanpaina jarriko dute abian. Horrela, martxoaren 2an Maulen martxa bat abiatuko dute itunaren berri zabaltzeko. Herriz herri, Ipar Euskal Herri osoa zeharkatu ostean, Baionan amaituko da martxa martxoaren 7an, manifestazio batekin. Hautetsi guztiak ekitaldi batean parte hartzera gonbidatuko dituzte.


Mercadonaren kakahuete-krema - Mercadona\nKakahuete-krema % 100, beganoentzat egokia\n2020ko martxoaren 05a\nGustatzen zaizu kakahuete-krema? Bada, ez itxaron Mercadonako dendetan duguna probatzeko. Probatu dutenak harrituta geratu dira, duen zapore goxoari eta testura perfektuari esker.\nModu askotara jan dezakezu: gosaltzeko edo askatzeko, ogi txigortuekin, galletak eginda... Eta saltsak ere presta ditzakezu, haragiari laguntzeko. Frutarekin ere ezin hobeto konbinatzen du.\nOsagai bakarra: kakahueteak\nKakahueteekin bakarrik egiten da Mercadonaren kakahuete-krema.\nMerkatuko beste kakahuete-krema batzuek palma-olioa, kontserbagarriak eta beste gehigarri batzuk dituzte; gureak, ordea, ez du halakorik, eta osagai bakarra du: kalitate goreneko kakahueteak.\nMercadonaren kakahuete-kremaren beste ezaugarri batzuk\nKakahuetez bakarrik eginda egoteaz gain, ezaugarri hauek ditu produktuak:\nEz du palma-oliorik.\nEz du azukre erantsirik.\nEz du koloratzailerik, kontserbagarririk eta gehigarririk.\nGainera, glutenik ez duenez, zeliakoentzat ere egokia da.\nNutrizio-balio nabarmenak ditu, eta kaloria eta proteina ugari.\nEgokia da dieta beganoetarako.\nEzagutzen duzu gure guacamolea? % 95 ahuakate freskoa du, eta goxo-goxoa da. Ez du glutenik.\nBatata- eta pistatxo-plumcakearen errezeta\nMercadonaren Pazkoko txokolateak\nEzagutu zer aukera ematen dituen soja testurizatuak!\nInoiz probatu duzu soja testurizatua? Proteina-iturri garrantzitsua da, eta merezi du probatzea, oraindik probatu ez baduzu.\nHaragi xehatuaren ordezko gisa erabili ohi da, eta, beraz, hainbat plater egiteko balio du: fajitak, takoak, burritoak, pasta boloniar saltsarekin, lasagna, kaneloiak, enpanadak eta berenjena beteak egin ditzakezu, besteak beste, bai eta hanburgesak eta bolak ere.\n2020ko ekainaren 26a\nBizkotxo bat prestatu nahi duzu? Hortxata-bizkotxo gozo bat egiteko errezeta aurkezten dizugu. Oso erraza da, eta ezin egokiagoa gosari eta askarietarako!\nFamilia osoa harrituta utziko duzu Valentziako edari tradizional honekin prestatzen den bizkotxoarekin, mokadu berezia baita. Ondoren, zer osagai behar dituzun eta zer urrats eman behar dituzun azalduko dizugu.\nHortxata-bizkotxo goxo hau egiteko, jarraitu bideoko pausoei\nPrestatu lau tako-errezeta goxo gure gari-tortilla txikiekin\nProbatu dituzu gure gari-tortilla txikiak? Erabilera ugariko produktua da, eta oso errezeta errazak, azkarrak eta arinak prestatzeko aukera ematen digu.\nGari-tortilla txikien ezaugarriak\nHain txikiak izanda, ezin hobeak dira tako gisa kontsumitzeko. Aukerakoak dira familia edo lagunak elkartu, nahaste desberdinak prestatu eta bakoitzak bere gustura betetzeko bere takoa.\nZapore neutroa dutenez, nahaste gaziekin nahiz goz...


Irekia Eusko Jaurlaritza - Gobierno Vasco :: Eusko Jaurlaritzaren Kultura Sailak eta Tabakalerak Noka Mentoring proiektuaren bigarren edizioa aurkeztu dute, euskal emakume zinegileen proiektuak sustatzeko prestakuntza eta laguntzarako programa\nEusko Jaurlaritzaren Kultura Sailak eta…\n- 2020 urtean zehar aukeratuko diren 3 proiektu zinematografikoek ospe handiko mentoreen laguntza eta aholkularitza jasoko dute.\n- Proiektuak aurkezteko deialdia otsailaren 1etik 28ra egongo da zabalik.\n- Hautatutako zinemagileek 4.000 €-ko laguntza ekonomikoa jasoko dute proiektua garatzeko.\nEusko Jaurlaritzaren Kultura eta Hizkuntza Politika Sailak eta Tabakalerak Noka Mentoring programa aurkeztu dute gaur, euskal emakume zinegileen presentzia eta ikusgaitasuna sustatzera bideratutako ekimena. Noka Mentoringen helburua Euskadin eta Nafarroan bizi diren emakume zuzendari hasiberrien film luzeen proiektuak tutorizatu, lagundu eta akonpainatzea da. Bigarren edizio honetan, Tabakalerak hartuko du bere gain proiektuaren antolaketa, eta zine eta ikus-entzunezko arloaren garapen-programen artean ez ezik, Donostia Zinemaldia (SSIFF), Euskadiko Filmategia eta Elías Querejeta Zine Eskolarekin (EQZE) batera osatzen duen erakunde- eta profesional-sarean ere txertatuko da.\nGaur goizean egin da ekimenaren aurkezpena Tabakaleran, Eusko Jaurlaritzako Kultura sailburuorde Joxean Muñoz, Tabakalerako utoren zuzendari Clara Montero eta zinea eta ikus-entzunezko programaren arduradun Victor Iriarteren eskutik. Noka Mentoringek denbora, espazioa, testuingurua eta akonpainamendu profesionala eskaintzen die zuzendari parte-hartzaileei euren filmen hasierako fasean; horrez gain, ahalik eta osoena izango den zuzendari-txosten bat egiten ere lagunduko diete, eremu zinematografikoan gaur egun eskaintzen diren utor laguntza batzuk eskuratzeko aukera izan dezaten, bai Eusko Jaurlaritzakoak, bai ICAAkoak (Kultura Ministerioko Zine eta Ikus-entzunezko Institutua), eta baita nazioarteko industria zinematografikoko foro profesionaletakoak.\nProzesu osoan hiru tutore egongo dira, eta horiek hautatutako hiru proiektuen jarraipena egingo dute programa osoan zehar. Hiru utoren profilek lotura zuzena izango dute zinema-sorkuntzarekin. Mentoringean bi alderdi konbinatuko dira: batetik, film baten ideazio-prozesura sormenaren bidez hurbiltzea eta, bestetik, proiektu horiek merkatuan eta zinemaren industrian txertatzeko beharrezkoak diren moduluen eskaintza.\nNoka Mentoring Euskadin eta Nafarroan jaio edo bizi diren eta fikziozko edo ez-fikziozko film luzeko proiektuak dituzten zuzendari berriei zuzenduta dago (lehen edo bigarren filma).\nNoka Mentoring Tabakaleran zinemagintzan aritzen diren erakundeek partekatutako programetan dagoeneko aktibatuta dagoen sare profesionalean eta prestakuntzakoan sartuko da.\nTabakalera kultura garaikideko nazioarteko zentroan euskal zinemaren ondarea kontserbatzen eta eguneratzen duen Filmategia dago; baita A kategoriako nazioarteko zinema-jaialdi bat ere, bere programetan industria, merkatua eta sorkuntza garaikidea integratzen dituena; zinema-eskola bat, prestakuntzaren esparruan aitzindaria eta bakarra dena, eta bere hiru espezialitateetan (artxiboa, komisariotza eta sorkuntza) iraganaz, orainaz eta etorkizunaz galdetzen duena; eta zine-pantaila partekatu bat eta erakunde ezberdinen artean egindako zine-proiektuen garapen programak koordinatzen dituen proiektu kulturala.\nEgunero eta elkarrekin, zinemagatik eta zinemarentzat lan egiten duen testuinguru profesional hori da Noka Mentoring programaren fase berri honetako balio bereizgarririk handiena, beste programa batzuekin alderatuta.\nHalaber, EQZEko zuzendaritza akademikoarekin bilduko dira, beren proiektuen eta eskola-egutegien arabera, Noka Mentoring prozesuaren hilabeteetan zine-eskolan egingo diren tailer eta klaseetara ikasle gonbidatu gisa joateko aukera aztertzeko.\nHorrekin batera, industriako akreditazio profesional bat izango dute Donostia Zinemaldiaren 2020ko ediziorako (2020ko irailaren 18tik 26ra) eta, beraz, jaialdira eta haren industria-arlora joan ahal izateko esperientzia hori programan sartuko da, prestakuntza- eta laguntza-jarduera gisa.\nProiektuak jasotzeko epea 2020ko otsailaren 1etik 28ra egongo da zabalik. 2020ko martxoaren 6an jakinaraziko dira programan parte hartzeko hautatu diren hiru proiektuak. Hautaketa batzordea honako hauek osatuko dute: Amaia Serrulla SSIFFko ordezkari gisa, Maider Oleaga zinema zuzendari eta EQZEko irakaslea, eta Lur Olaizola Tabakalerako zinema eta ikus-entzunezkoen arloko koordinatzailea, zentroaren ordezkari gisa.\nUztailaren 1erako, Tabakalerak, Donostia Zinemaldiak (SSIFF) eta Elías Querejeta Zine Eskolak (EQZE) eskaintzen duten Ikusmira Berriak zine-proiektuak garatzeko egonaldi artistikoen deialdira aurkezteko prest egon beharko dute proiektuek. Ikusmira Berriak programaren deialdia uztailaren 1etik abuztuaren 31ra egongo da zabalik, eta Noka Mentoring programaren helburuetako bat hiru proiektuak prestatzea da, deialdi horretara baldintza onenetan aurkeztu ahal izan daitezen.\nInteresa duten emakume zinemagileek Tabakalerako webgunean aurkituko dute informazio guztia, (tabakalera.eu), eta noka@tabakalera.eu helbidera bidali beharko dute beharrezko material guztia.


Sutea etxe batean - Irañeta - Guaixe.eus\nSutea etxe batean\nGuaixe 2019-02-12 08:32\nSuhiltzaileak Irañetan sutea itzaltzen. Argazkia: Izaskun Bengoetxea.\nEzusteko aste hasiera izan zuten atzo irintarrek. Mikel Donea kaleko 8. zenbakiko etxean sutea piztu zen\nFamilia bakarreko etxebizitza, zaharberritzeko lanak egiten ari ziren. Larrialdi zerbitzuek 08:00ak aurretik jaso zuten sutearen berri. Altsasuko suhiltzaileak joan ziren eta lehen solairuko leihotik sua ateratzen zela ikusita eskailera zuen Cordovillako kamioia joatea eskatu zuten.\nEtxeko jabeetako bat bertaratu eta suhiltzaileei atea zabaldu zien, hala ikusi ahal izan zuten ezkaratzako sabaia guztiz kaltetuta zegoela eta zati bat eroria zegoela. Suhiltzaileak atetik hasi ziren suari aurre egiten, etxera sartu ezinik. Eskaileradun kamioia iritsi zenean gelako leihotik aurre egin zioten suari. Ordurako gelak ez zuen zorurik. Azkenik, suhiltzaileek etxean sartzea lortu eta sua itzaltzea lortu zuten. Eskaileraz lagunduta teilatuan su hartu zuten materialak kendu eta lana 11:07an despeditu zuten suhiltzaileek.\nSuhiltzaileek jakinarazi zutenez, gehien erre zen etxe zatia logela bateko pareta da eta, hain justu handik, beheko solairuan dagoen beheko suko tximinia hodia pasatzen da. Sua piztean etxean ez zegoen inor eta zorionez ez zen inor zauritu. Beraz, Irañetara joandako anbulantziako langileek ez zuten lanik egin behar izan. Foruzaingoa arduratu da sutea ikertzeaz.\nSuhiltzaileak lanean. Argazkiak:@Bomberos_NA.


«Euskal balioen trantsizio honetan, norantz goazen jakitea legokiguke» — dantzan.eus\nHemen zaude: Hasiera › Hemeroteka › «Euskal balioen trantsizio honetan, norantz goazen jakitea legokiguke»\n«Euskal balioen trantsizio honetan, norantz goazen jakitea legokiguke»\nAna Urkiza Ibaibarriaga (Ondarroa, 1969) idazle eta itzultzailea da. Ipuina, poesia, haur literatura, aforismoak zein saiakera landu ditu. Azken genero honetakoa da bere lanik berriena, ‘Garen hori’ (Elkar). Eusko Ikaskuntzako presidentea ere bada Urkiza, joan den irailetik.\nAna Urkiza idazle eta itzultzailea. (Jon URBE / FOKU)\nSortzaileek gure eguneroko bizitzarekin eta etorkizunarekin zubi lana egiten dute. Sarri gizartea baino aurrerago doaz geroa gakotzen.\nJon Mayak kontatzen du dantza garaikidea egiten hasten direnean, jende bat urduri egoten dela ezpata-dantza pauso bat egiten duten arte, hori ikustean lasaitzen dela.\nDora Salazarrek sortzailearen egitekoa ez dela sortzea esaten du, berrinterpretatzea baizik. Eskemak puskatzen dizkizu.\nGure izaera aldatzen doa apurka. Ezaugarri batzuk errekonozitzen ditugu, besteak berriak dira eta ez ditugu errekonozitzen. Batzuetan ez ditugu errekonozitu nahi.\n«Liburua oso zabala da, baina mezu bat eman nahi dut: trantsizioan gaude. Oinarritzat genituen balioak, euskal izaera balizko hura, aldatzen ari dela konturatu gara eta oinarri horiek mugitzen sumatzeak ziurgabetasuna dakar. Batzuk iraganean goxo baina ziur daude, besteak etorkizunera jauzi egin ezinik ainguraren pisua handiegia zaielako», adierazi zuen Ana Urkizak ‘Garen hori’ lanaren aurkezpenean.\nZortzi sortzaileri egindako elkarrizketak bildu ditu: Irati Jimenez idazlea, Carmelo Ortiz de Elguea pintorea, Jon Maya Sein dantzaria, Xabier Barrutieta arkitektoa, Dora Salazar eskultorea, Jon Garaño zinemagilea, Juan Carlos Perez musikaria eta Xabier Paya bertsolaria.\nHoriei gehitzen zaizkie beste hainbat adituren gogoetak: Josu Bergara (publizitatea), Eduardo Apodaka (filosofia), Elixabete Garmendia (kazetaritza), Olatz Legarda (kirola), Ximun Fuchs (antzerkia), Iraia Oiartzabal (moda), Elena Arzak (sukaldaritza) eta Iñigo Ucin (enpresa).\nEuskal balioak sortzaileekin lantzea dagokigula aldarrikatu zenuen aurkezpenean. Behar horretatik jaio zen lana?\nAldarrikapena liburua ondu ostean atera zitzaidan. Baina abiapuntua izan zen kulturak egiten gaituela ‘euskal’. Eta abiapuntu horretara markaren inguruko hiru galderak eraman ninduten: kanpokoek ezagutzen bagaituzte, nola ezagutzen gaituzte? Zer esaten dugu guri buruz? Balioez ez dela hainbeste hausnartu iruditzen zitzaidan. Liburuan ikusi dudana eta sentitzen nuena zen sortzaileak direla gure eguneroko bizitzarekin eta etorkizunarekin ere zubi lana egiten dutenak. Askotan gizartea bera baino aurrerago doaz etorkizuna gakotzen edo eskuratzen.\nBestetik, diziplinak ematen duen lengoaiaren bidez artea egiten dute eta lengoaia hori unibertsala da. Horrek pizten zidan interesa. Gero, euskara balio zentral gisa atera da, baina askotan kostatzen zaigu disoziatzea euskara hizkuntzaren eta balio eta izaeraren artean. Alegia, euskararen ordez solfeoa bagenu, zer izango litzateke euskal egiten gaituena?\nZergatik da interesgarria garena definitzeko ariketa?\nAriketa interesgarria da, gai honi sakon heltzeko aukera ematen duelako. Egiten ditugun galderak erantzuten joateko. Elkarrizketatu batek dio aurreko mendean argia izan zela identitate horren aldeko lanketa kolektiboa, gaur ez dagoena. Horrek ere hausnarketara eraman beharko gintuzke. Zer ari da aldatzen? Balioez gain, identitatearen gainean dugun pertzepzioa eta beharra.\nHausnarketarako gonbita da lana. Nori zuzendua dago? Zer bide egitea nahiko zenuke?\nOrokorrean gizarteari zuzendutako liburua dela esango nuke. Eta bereziki sortzaile, hezitzaile, guraso zein irakasle, komunikabide eta komunikatzaileei, lanaren bidez komunikatzen dutenei: enpresariak, saltzaileak, gure herriaren inguruan erabakiak hartzen dituztenak. Liburuan jasotzen den hausnarketan sakontzen jarraitzea gustatuko litzaidake, batez ere gazteen ikuspegitik. 35 urtetik beherakoekin egingo nuke bereziki lan hori. Unibertsitateak sartuko nituzke, baita udalak ere, zeinetan herritarrek parte-hartze zabala izan dezaketen, lanketak oso zabala izan beharko lukeelako.\nNola aukeratu zenituen hamasei elkarrizketatuak?\nIdeia sortu zitzaidanean, bi elkarrizketatu-gai izan nituen berehala buruan: sortzaileak eta komunikatzaile edo adituak. Argi nuen batzuei galdetu nahi niela euren obraren bidez zer transmititzen duten, eta besteekin horren kontraste bat egin nahi nuela. Liburuaren lehenengo zatia elkarrizketak izango zirela argi nuen, sortzaileei protagonismoa eman nahi nielako eta euren izenek irakurlea erakartzea nahi nuelako. Diziplina gisa zazpi arte ederrak eta bertsolaritza aukeratu nituen. Eta gero, pertsonak hautatzeko argi nuen kontuan izan behar nituela generoa, adina (30 eta 80 urte bitartekoak dira) eta lurraldetasuna (Euskal Herriko lurralde guztietako partaideak daude). Elkarrizketa batzuk euskaraz eta besteak gaztelaniaz egitea ere nahi nuen, euskaraz ez zekiten lagunek ere parte har zezaten, ikuspegi desberdina izan zezaketelako. Eta batez ere euren ibilbidean euskal kulturari zer ekarpen egin dioten begiratu nuen. Landu nahi nuen gaiaz zer esana izatea nahi nuen.\nEta nola osatu zenuen bigarren atala?\nKontraste egokiena egin zezaketen eremuak aukeratzen saiatu nintzen. Zortzi hautatu nituen, oso bereziak Euskal Herrian: kooperatibismoa, joskintza, kazetaritza, antzerkia, kirola… Eremu horietako adituekin lehen zatian jasotakoaren kontrastea egitea zen helburua. Ez zen baieztatzea edo ezeztatzea, baizik eta horren haritik beste hainbat galdera egitea. Erantzunekin joste lan bat egin dut.\nZer galdetu diezu, adibidez?\nGalderak ezberdinak izan dira. Pertsona bakoitzarentzat gidoi bat egin dut. Egia da sortzaileen kasuan lau ardatz nituela. Adibidez, nitasunetik gurako iraganbidea, edo euren obran non dauden balioak. Bigarren zatian ez da egon ardatzik. Lehen zatian jasotako oinarria eta euren ibilbidea lotu ditut.\nElkarrizketa hauek guztiak eginda, gu zerk egiten gaituen erantzuteko moduan zara?\nNik ezin dut esan gu zerk egiten gaituen. Egin dudana da 16 pertsona hauengandik jasotako balioen baieztapena. Azterketa sakonagoa egitea eskatuko luke eta horretarako bidea izatea nahiko nuke liburu hau. Ez da zerrenda bat aterako, ‘hau ikasi behar dugu denok’ esateko. Baina hor ateratzen direnak balekoak dira oinarri bezala hartzeko, aktualak direlako.\nZortzi euskal balio agertzen dira liburuan: borondatea; euskara eta euskal kultura; auzolana eta kooperatibismoa; erronkazaletasuna, berrikuntza eta ekintzailetza; lanaren kalitatea eta konpromisoa; berdintasuna; gastronomia eta eta ahozkotasuna. Balio horiek aldatzen ari dira?\nJustu oraindik baliotzat jotzen direnak dira, oraindik bizi ditugun horiek. Eta trantsizioan gauden horretan, norantz goazen jakitea legokiguke. Orain arte esaten genuen: «Balioak hauek dira, ez gara mugitzen». Baina hori gaur ezin da esan eta hori egiten dugu ziurgabezia dugulako. Jon Garañok, adibidez, esaten du euskal kultura guztia ez dela tradizioa. Horiek dira leundu behar ditugun koskak. Gaur ere bagara eta bihar ere izango gara, eta izango bagara, zer den bizi dugun tasun hori gero ere horrekin jarraitzeko.\nEuskal izaera honako hitzekin lotu dute elkarrizketatuek: lanarekiko harrotasuna; eraldatzeko gaitasun mugagabea; erresilienteak gara, lotsatiak eta apalak. Izugarri kostatzen zaigu aldamenekoak gauzak ongi egiten dituela esatea eta esaten dugunean beranduegi da. Komunikatzaile txarrak gara, eta antisentimentalak.\nXabier Barrutietak aipatzen du diskretuak izatearena; ez dugu egin dugun lana lau haizetara komunikatzen eta aldamenekoak egindakoaz harrotasuna erakusten badu gehiegi iruditzen zaigu. Sortzaileen hitzak irakurtzen dituzunean batzuetan hunkitu egiten zara, beste batzuetan harritu, ernegatu ere bai.\nGure izaera aldatzen ari da?\nAldatzen doa apurka. Ezaugarri batzuk errekonozitzen ditugu, besteak berriak dira eta ez ditugu errekonozitzen. Batzuetan ez ditugu errekonozitu nahi. Askotan ikusten da berrikuntza hori gure eskuetatik kanpo dagoela iruditzen zaigunean gozoagoa dela lehenera edo kontrolatzen dugunera bueltatzea.\nBadugu gure buruari irri egiteko gaitasunik?\nOrain dela urte batzuk baino umoretsuagoak garela esango nuke. Sare sozialak, umore programak, liburuak… denetarik daukagu, baina hala ere, batez ere gai hauetaz hitz egiten dugunean, oso herri serioa gara. Orokorrean umore zantzu hori daukagu irabazteko.\nSortzaile bakoitzak egin duen ekarpenetik arreta eman dizun zer edo zer aipatuko zenuke?\nIrakurleak berak antzeman behar ditu. Baina, adibidez, Jon Mayak kontatzen du dantza garaikidea egiten hasten direnean, jende bat urduri samar egoten dela ezpata-dantza pauso bat egiten duten arte, hori ikustean lasaitzen dela, ikusten ari dena ‘euskal’ dela konfirma dezakeelako. Gure herriak heldulekuak behar dituela esaten zuen, tradiziotik ateratzen ditugun elementuak. Dora Salazarrek, aldiz, sortzailearen egitekoa ez dela sortzea esaten du, berrinterpretatzea baizik. Eskemak puskatzen dizkizu. Xabier Barrutietak dio gutako bakoitza geruza bat dela eta gure ekarpena berrikuntza dela baina oso azalekoa, enbor baten aroa bezalaxe, jakinik ondoren beste norbaitek beste geruza bat jarriko diola. Oinarri bat dago geruza horiei zentzua ematen diena. Oso interesgarria da. Irati Jimenezek, bestalde, hizkuntzaren musikaltasuna defendatzen du. Literatura da garenaren berri ematen duena; ostera, tresnarekin, hizkuntzarekin, ensimismatuta, horrekin galtzen gara.\nLiburuaz aparte, Eusko Ikaskuntzako (EI) lehendakari gisa ere galdera batzuk egin nahi dizkizut. «Nahi dugun gizartea, izango dugun gizartea» egitasmoan hainbat foro egin ziren. Hausnarketa burututa, zer jarraipen izaten ari da lan hori?\nOñatin burutu zen kongresuko leloa izan zen hori. Liburu Zurian jasota dago bertan aurkeztu zena. Bertan markatzen dira amestu dugun herri edo etorkizun horretarako zertzuk lan egin beharko genituzkeen. Ehun eta piku lan lerro dira. Orain, hurrengo lau urteetan horietatik zeintzuk landuko ditugun lehenetsi dugu. EIren lan programa zehaztu dugu eta ardatz estrategikoen artean dago agendaren lanketa. Lau gai nagusi ditu agendak: euskaltasuna; ongizatea; lurralde bezala zein garen eta nola kokatzea nahiko genukeen, eta gobernantza.\nZer erronka dituzue eta nola eragin dizue izurriteak?\nErronkak dira herri estrategien garapenerako erakunde erreferente bilakatzea eta gizarteak hala ikustea. Horretarako harreman sare aberatsa dugu, eta zabaltzea da xedea, aliantzak egituratzen jarraitzea, kalitatezko egitasmoak burutzea, metodologia aurreratuak erabiliz eta lurraldetasuna eta horrek ematen duen herri ikuspegia zainduz. Pandemiak eragina izan du eta ez du izan. Ez du eragin negatiborik izan EIk 2020rako aurreikusitako proiektuetan. Burutu dira eta urtea ondo itxi da. Egin ezin izan ditugunak ekimen presentzialak dira. Sari banaketa bakarra egin dugu, baina gehiago zeuden eta 2021erako gelditu dira.


EH Bilduk Ostalaritzaren Erreskate Plana aurkeztu du, sektorea hondamendira ez joateko - leihoa.info\nEH Bilduk autonomo guztiek laguntzak kobratzeko proposamena egin du: 600 eta 1.200 euro artekoak jarduera eteten dutenentzat, 400 eta 800 euro artekoak %25etik gorako galerak dituztenentzat\nEH Bilduk Ostalaritzaren Erreskate Plana aurkeztu du, Legebiltzarreko Osoko Bilkurara eramango duen proposamena, sektorearen egoera eta, oro har, autonomo guztiena benetan larria delako, pandemiak eragin duen krisiaren ondorioz. Ostalaritzak Araba, Bizkai eta Gipuzkoako ekonomian duen garrantzia (13.000 establezimendu, 62.000 lanpostu) azpimarratu ostean, Iker Casanova parlamentariak ohartarazi du azken urtean enpleguaren %6,5 galdu duela. “Sektorea oso krisi sakonean murgilduta dago, enpresa askoren egoera jasangaitza da eta, berehalako neurriak hartu ezean, denbora kontua da enpresa gehiago ixtea, okerrena etortzeko dagoelako”. Izan ere, pandemiak eskatu dituen murrizketek bereziki kolpatu dute ostalaritza eta litekeena da datozen egun eta asteotan neurri murriztaileak areagotzea, sektorea are gehiago astinduz. “%50eko edukiera duen negozio batek ezin die %100ean mantentzen diren gastuei aurre egin”.\nLaguntzak jarduera eteten dutenentzat eta ohiko diru-sarreren %25etik gorako galerak dituztenentzat\nHori dela eta, EH Bilduk ostalaritzaren erreskate plan bat proposatu du, langile autonomo guztiei zabalik dagoena, Casanovak argitu duenez. Erreskate planak aurreikusten dituen neurrien artean,hilean 600 eta 1.200 euro arteko laguntzak aipatu ditu legebiltzarkideak, Administrazioak aginduta edo diru-sarreren jaitsierak behartuta, jarduera eteten duten autonomoentzat. Laguntzak 400 eta 800 euro artekoak lirateke ohiko diru-sarreren %25etik gorako galerak egiaztatzen dituzten autonomoentzat. Halaber, koalizioaren proposamenak Jaurlaritzak apirilean ireki eta itxi zuen autonomoentzako laguntza programa berreskuratzea planteatzen du. Une hartan, Lakuak ia 16.000 eskari jaso zituen, baina ia 10.000 laguntza barik geratu ziren aurrekontu-partida berehala agortu zelako. EH Bilduk deialdi hartan eskatutako laguntza guztiak, baldintzak bete zituztenak, ordain ditzala eskatzen dio Gobernuari.\nAlokairuen zama arintzeko txosten juridikoa egitea\nErreskate planak alokairuen zama arindu beharra ere aintzat hartzen du talde soberanistak. Hala, EH Bilduk txosten juridikoa egiteko galdegin dio Jaurlaritzari, aztertzeko zein izan daitekeen bide legala alokairuen prezioak jaisteko, negozioen diru-sarrerak murrizten diren neurri berean. Zerga-zorrak geroratzea eta zergen zein Gizarte Segurantzaren kotizazioen ordainketa etetea ere proposatu du, bai eta turismo eta merkataritza sektoreetako mahaiak biltzea ere, sektoreko eragile guztiekin batera susperraldi plan integralak adosteko.


DENIS SHATUNOV ODESSAKO PRESO POLITIKOAK LAGUNTZA BEHAR DU – Euskal Herria ★ Donbass Elkartasun Komitea\nDENIS SHATUNOV ODESSAKO PRESO POLITIKOAK LAGUNTZA BEHAR DU\n*Informazioa Antifashist web gunetik (antifashist.com) aterata dago. Itzulpen lanak EH-Donbass Komiteak egin ditu.\nDenis Shatunovek 5. urtea du aurtengoa espetxean dagoela. Odessako antiMaidan mugimenduko partaide aktiboa izan zen. 10 urteko espetxe zigorra ezarri zion epaile ukrainiar batek Sergei Khodiyak neofaxista mendekuan hartzeko asmoa zuela esan zuenean. Norbaitek entzun egin zion eta poliziarengana joan zen kontatzera. Gerora poliziak atxilotu egin zuen.\nSergei Khodiya faxistak 2014ko maiatzak 2an Odessako erdigunean agertu zen ehiza egiteko rifle batekin eta tiro egin zuen desarmatuta zeuden zenbait pertsonen aurka. Biktimen artean Denisen laguna zen Yevgeny Losinsky gaztea zegoen eta jaso zituen zauri larriengaitik hil egin zen. Berarekin batera zeuden “Duma” egunkariko Oleg Kostantinov editorea eta polizia bat zaurituak suertatu ziren. Khodiya ez zuten prozesatu eta gaur egun aske dago.\nDenis atxilotu zutenean bere familiak (emaztea eta seme alabak) Odessa utzi behar izan zuen ukrainiar ultraeskuidarren presio eta mehatxuak zirela medio. Errusiara aldegin behar izan zuten oso gauza gutxi eramanez, familiaren sostengurik gabe eta etxera dirua ekarriko zuen gizon baten faltarekin.\nAtxilotu baino aurretik\nDenisek arazo kardiakoak izan zituen espetxera sartu baino aurretik eta kartzelan bizi duen erreximen zorrotzak asko okertu du bere egoera. Honez gain hepatitis kronikoa dauka. Zenbait alditan izan da espetxeko ospitalean. Hau gutxi ez balitz bere alabari ere bihotzeko gaitz bat aurkitu diote eta honek Denisen estres egoera okerrera joatea ekarriko dio.\nDenisek eta bere familiak bizi duten egoera krudel hau konpondu egin behar da eta horretarako jendearen elkartasuna besterik ez daukate. Laguntza ekonomikoa ezinbestekoa dute.\nOrdainketak egiteko 3 modu daude:\nSberbank txartela- 4276 4600 4772 1415 Anna Shatunova\nPrivatbank – 5168742606292880 (Gerasimchuk Anna Vasilyevna)\nWebmoney – R030106892280 (rubloak) U402637870663 (hryvnia) Z324190868766 (dolarrak)


LEHIAKORTASUNAREN hobekuntza INCRESS-ekin |\nIMHtik pertsonen eta organizazioen kudeaketa aurreratuaren aholkularitza espezializatuan diharduen INCRESS sailaren bidez, gure produktu eta zerbitzuak ezagutarazi nahi dizkizugu, zure organizazioko pertsonen eta zure negozio-proiektuaren kudeaketa eremuak hobetzeko eraginkorrak diren hainbat soluzio azaltzeko asmoz.\nAipatutako ildotik, gure bezeroengan gehien eragin duten lan-eremuak azaltzen dizkizugu:\nGarapen ESTRATEGIEN diseinu eta EZARPENA, eta enpresaren emaitzen hobekuntza.\nLEHIAKORTASUNAREN HOBEKUNTZA, negozioaren kudeaketan pertsonen parte hartzea sustatzen duten hainbat ekimen abiatuz (lan-taldeak, ikasketa-komunitateak…)\nKONPETENTZIEN eta Pertsonen Talentuaren GARAPENEAN laguntza (enpresaren lehiakortasuna hobetzeko konpetentzien identifikazioa eta garapena).\nLAGUNTZA-lana ZUZENDARI eta AGINTE-ERTAINEKOEI.\nETEKIN HANDIKO TALDEEN sorkuntza eta OPTIMIZAZIOA.\nEnpresaren helburuekin eta bere etorkizunaren orientazioarekin lerrokatuta dauden ORDAIN-SARI SISTEMEN DEFINIZIOA (ordain-sari sistema aldakorrak, konpentsazio planak…)\nINCRESS KATALOGOA 2017 (EUS)\nLan-ildo horiek, beste batzuen artean, Eusko Jaurlaritza-SPRIk eta Foru Aldundiak sustatzen dituzten diru-laguntza programa desberdinen laguntza jaso dezakete.\nInteresatuta bazaude edo beste edozein argibiderako, jar zaitez gurekin harremanetan eposta bidez kristian[abildua]imh.eus helbidean edo 943748275 / 943744132 telefonoetan (Kristian Sanz). Inolako konpromisorik gabe azalduko dizugu zer ekarpen egin diezaiokegun zure enpresari eta indarrean dauden finantzazio iturriak.\nNon sartua zerbitzuak


Harbide zilar bat - Noticias de Gipuzkoa\nHarbide zilar bat\nana urkiza 18.05.2020 | 00:06\nkrisiak kudeatzeko ez gaude sekula prestatuta. Eta sorpresaz harrapatzen gaituztenean, "sua" itzaltzea izaten da guztion lehenbiziko erreakzioa. Iraunbizitzen jarraitzeko. Lehenbizi premia biziko kontuak hartzen ditugu langai eta guztiok ulertzen dugu, bestelakorik falta bada ere, lehenbizi, urgentziazkoak kudeatu behar direla.\nGobernuak eta erakundeak, krisi garaietan, euren gobernantzaren eta kudeaketaren berri ematen saiatzen dira gardentasunaren izenean: krisitik ateratzeko hartutako neurriak azaltzen dizkigute, behin eta berriz, horretara laburtuko balitz bezala beraien ardurapean dagoen egiteko guztia.\nGobernu zentralak bere esku hartu du honakoan esku-makila. Eta Eusko Jaurlaritzak behin baino gehiagotan defendatu eta eskatu du autogobernurako tartea. Hala ere, herri batek bere herri agintariak zuzen ari direla baieztatzeko edota herri izaten jarraitzen duela sentitzeko ez da autogobernua eskatzea erabil daitekeen formula bakarra.\nMugaz gaindiko epidemia global honen aurrean, non sentitzen dute herritarrek dagoela beren herria? Zerk sentiarazten die beren herriarekiko harrotasuna edo atxikimendua?\nGobernu zentralak arrazoiari eta masei begirako komunikazioak egiten ditu. Guztientzako berdin. Guztiok otzantze aldera. Eusko Jaurlaritzari badagokio, ordea, bere herritarrei begira bestelako komunikazio bat egitea. Herritarrek herri bateko direla sentiaraziko dizkioten elementuak erabiltzea: berezko balioetan oinarritutako sinboloak eta kultura adierazpen askotarikoak, kasu. Nik, Eñaut Elorrietaren Harbide zilar bat emankizunean aurkitu dut azken aste hauetan falta zitzaidan heldulekua.\nHerri bat ez da ustez ondo kudeatutako datuak ematetik bakarrik egiten, babesten eta konbentzitzen. Krisi garaian ere, herriak, herri egiten dituen arrazoiak behar ditu bizi eta sentitu. Herri baten arima ez baitute berotzen "Denon artean lortuko dugu" bezalako slogan maiztuek, apertenentzia sentimendua bizten dizkiguten adierazpen eta bizipenek baizik.


Vazquez anaia-arrebak kastako igerilariak\n12 uztaila, 2016 Gazteak 1824\nErika, Agustina eta Ezekiel Vazquez Miccielli anaia-arrebak.\nHirutik hiru. Hiru anaia-arreba dira Vazquez Miccielitarrak. Hiruak Beasaingo Igartza igeriketa taldeko igerilariak dira eta hiruek lortu dute Euskadiko igeriketa txapelketan parte hartzeko gutxieneko markak egitea. Euskadiko txapelketara joatea bera izan da saria beraientzat. Ezekielek, ordea, sari handiago bat, brontzezko domina 20 ehunenekora gelditu zaio, bular estiloko 200 metroan. Denboraldia aurreikusi baino hobeto joan zaie hiruei. «Denbora onak lortu ditugu. Inoiz ez genuen usteko honaino iritsiko ginenik», zehaztu dute hiru senideek.\nAgustinarentzat (Uruguai, 1997) urte berezia izan da. Pasa den irailean unibertsitatean Zuzenbide ikasketak hasi zituen eta igeriketa utzi egin zuen. Berehala konturatu zen, ordea, kirola egitea zeinen garrantzitsua zen. «Urtarrilean hasi nintzen berriz entrenatzen eta oso gustura nago emaitzekin». Gasteizko Euskadiko txapelketan, bizkar estiloan, 50 metroan lehiatu zen, helduen mailan. «Espainiako eta Europako minimak dituztenak ere izan dira. Oso maila altua», gaineratu du.\nEzekiel (Beasain, 2002) eta Erika (Beasain, 2003) alebin mailan lehiatu dira aurten, eta datorren denboraldian infantiletan ariko dira. Santurtzin (Bizkaia) jokatutako Euskadiko txapelketan, Ezekiel bular estiloan aritu zen, 100 eta 200 metroan. «Ondoen moldatzen naizen estiloa bular estiloa da, baina asko gustatzen zaizkit bizkar estiloa eta tximeleta». Erikak hiru probatan hartu zuen parte: 100 eta 200 estiloetan, eta 100 bizkar estiloan. Ahizpari bezala, bizkar estiloa gustatzen zaio gehien Erikari ere.\nIgartza igeriketa taldeko kideak dira. Etxeko txikienak, Erikak irekitako bideari jarraitu diote zaharragoek ere. Taldean giro ona daukate eta horrek ere arintzen ditu entrenamenduetako orduak. «Kirola egiteaz gain, oso ondo pasatzen dugu. Oso giro ona daukagu».\nIzan ere, ia egunero entrenatzen dute: «Dedikazio handia eskatzen du igeriketak, eta motibazioa eta gogoa edukitzea garrantzitsua da. Bakarrik entrenatu behar dugu gainera, ez da taldeko kirol bat», diote Vazqueztarrek. Dena den, argi dute: «Sakrifizio handia da, baina emaitza onak motibatu egiten gaituzte».\nTeknika lantzea ere garrantzitsua da. Irteera bera, adibidez. «Teknika ikasi behar da lehenengo. Irteera garrantzitsua da; irteera gaizki eginez gero, denbora asko galtzen da», dio Ezekielek. Agustinari Euskadiko Txapelketan pasatu zitzaiona da horren lekuko. «50 metro bizkar lehiaketan, igerilekua 50 metrokoa zen, irteeran 6,5 segundo egon behar nintzen ur azpian eta 7,2 segundoan egon nintzen. Denbora galdu nuen», zehaztu du Agustinak. Juantxo Amundarain dute entrenatzailea eta datorren denboraldian,?Xantale Amundarain ere izango dute irakasle. Entrenatzaileen lana eskertzeaz gain, gurasoek hartutako konpromisoa eskertu nahi dute Vazqueztarrek. Eta nola ez, baita taldekideena ere.\nAlkohola ala bizitza »


Kontsumo eredua eraldatzen. Noticias de Gipuzkoa\nKontsumo eredua eraldatzen\nOarsoaldean Kontsumo Kooperatiba bat sortu nahi dute 2017ko lehenengo hiruhilabeterako. Bertan produktu ekologikoak salduko dituzte zuzenean Euskal Herriko ekoizleek ekarritakoak eta arrazoizko prezio batean.\nErreportajea Aitziber Muga - 2016(e)ko martxoaren 15a, asteartea - 06:07etan eguneratua\nOarsoaldeko elikadura burujabetzaren aldeko eragileak Xenpelar Etxean egindako bileraren ondoren. (Argazkia: N.G.)\nElikadura burujabetzaren aldeko taldea sortu da Oarsoaldean kooperatiba bat eratzeko. Horrela, hainbat eragilek deituta, eskualdeko lehen bilera egin zen joan den astean Errenteriako Xenpelar Etxean. Bertan 40 bat pertsonek parte hartu zuten.\nEragileen esanetan, “proiektuak interesa piztu du. Hala, apiriletik aurrera, herriz herri zein eskualdean, lanean hasiko gara egitasmoa lehenbailehen martxan jartzeko”.\nAditzera eman dutenez, egitasmo honen helburua eskualdeko kontsumoa eraldatzea izango da. Horretarako, “elikaduraren esparruan erreferente izango den, ilusioa piztuko duen eta indar-gaitasuna dugula sinestaraziko digun proiektu bat bultzatu nahi dugu Oarsoaldean”, azaldu dute eragileek.\nEuskal Herriko hainbat txokotako protagonistak (ekoizleak, elabora-tzaileak, kontsumitzaileak…) elkartuko dituen Elikadura Kontsumo Kooperatiba bat sortzea da xedea. Horrela, Euskal Herrian dagoen ekoizpena zein kontsumo-gaitasuna saretu eta modu antolatuan erabiltzeko aukera izango da.\nZirkuitu alternatiboa gauzatzen hasteko urratsak egitea da kontua. “Egungo logika pribatutik atera eta auzolanean, elkarlanean, sare bat artikulatzea nahi dugu, elikadura herritarren arteko elkartrukea bilakatzea, alegia. Elikadurarekin negozioa egin beharrean, jendarteko oinarrizko zerbitzu baten gisa uler-tzen hasi eta horrela antolatzea”, azpimarratu dute.\nAuzolanean finkaturiko proiektu profesionala izango da, beraz;proposatzen dutena herritarren parte-hartze aktiboa eskatzen baitu, bestelako gizarte eredu baten ispilu izan dadin. Baina, aldi berean, proiektuak iraunkortasuna izan dezan, beharrezkoa izango du antolakuntza profesionala. Auzolana eta profesionaltasuna modu egokian txertatzean datza gakoa, taldeko eragileen ustez.\nAzken helburua lortzeko, kontsumoa eraldatzeko, aurretik beste pauso batzuk lortu behar dira. Hasteko, Oarsoaldeko eta Euskal Herri osoko ekoizleen eta Oarsoaldeko kontsumitzaileen arteko aliantza bermatu behar da, elikadura kooperatibaren bidez, guztiona eta guztiontzat zabalik. Izan ere, bailarako guztientzat zabalik egongo den proiektua izango denez, bertako produktuak eskainiko dira. “Barnean sartzen ditugu beste euskal zonaldetako ekarpen bereziak”, argitu dute.\nArrakasta lortzeko, eskaintza erakargarria izan behar du. “Zerbitzu erosoa eskainiz, atxikimendu maila desberdinetako herritarrak ilusionatzea da asmoa”, azpimarratu dute.\nHemen prezio justua eta kalitatezko produktuek zerikusi handia dute. Prezio justuari dagokionez, ekoizleentzat zein kontsumitzaileentzat bitartekorik gabeko prezioa justua ezarriko da, salmenta zuzenaren bitartez. Bestalde, produktuak ekologikoak edo bide horretan urrats neurgarriak emateko prest daudenak izango dira.\nBaina guzti hau aurrera ateratzeko ezinbestekoa da norberak bizi ohiturak aldatuz eta joera osasungarriak berreskuratuz, eragina kolektiboa duen ekarpen pertsonala bilakatzea eta “modu horretan, bestelako gizarte eredua posible dela erakusten duen adibidea”.\nGainera, eragileek defendatzen dutenez, eredu honek kontsumitzaileen osasuna zaintzen du, naturaren ziklo naturalak errespetatuz, janari garbia eta osasungarria eskaintzen baitu.\nTokiko ekonomia sustatzeko lagungarria dela ere ziurtatu dute: “Bertakoa erosiz, lekuko ekonomia sustatzeko tresna bihurtzen da. Multinazionalei dirua eman beharrean, lanpostuak sortu eta lekuko ekonomia indartzeko modu xume bezain eragingarria da. Merkatalguneei alternatiba eta komertzio txikiaren aliatua da proiektua”.\nAzkenik, proiektuko partaide diren langileen lan baldintzak eta harreman laboralak duinak eta justizia sozialean oinarriturikoak izango direla baieztatu dute.\nTaldeko partaide den Jon Legorburuk zehaztasun gehiago eman ditu proiektuaren inguruan: “Printzipioz, denda bat ireki nahiko genuke Oarsoaldeko herri bakoitzean. Baina ez denda arrunt bat, herri-denda bat, denda dinamiko bat: elikadura gaiarekin kurtsoak, hitzaldiak, ekoizleengana bisita gidatuak, e.a. egingo dituen proiektu bat, bultzatu nahi dugu”. Gainera, herri ezberdinetako kontsumo lan taldeekin eta denda txikiekin batera lan egingo da, jendea herrietan erostea bultzatzeko.\nDenda hauetan edozein hipermerkatutan elikatzeko aurki daitezkeen produktuak lortzeko aukera egongo da. Baina berezitasun batekin. “Produktu ekologikoak izango dira noski, baina bazkideek erabakiko dute zer nolako produktuak ekarriko ditugun”, zehaztu zuen Legorburuk.\nAzkenik, apiriletik hasi eta udara bitartean, bazkide kanpaina bat egingo dute Oarsoaldeko herri guztietan proiektua zabaltzeko. Honenbestez, kooperatiba 2017. urteko lehen hiruhilabetetan martxan egotea aurreikusten dute.\nProiektuaren gaineko informazio gehiago eskatzeko, talde sustatzailera hurbiltzeko edo proposamenak egiteko elikaduraburujabetzaoarso@gmail.com helbidera idatzi behar da.